Cerhti vei (16)nak - Chinland Today Media\nCerhti vei (16)nak\nAugust 10, 2009 11:46 pm·4 comments\nThlakhat veikhat rak suah qheumi Cerhti Cazual cu Pathian lamhruainak in zarhkhat veikhat suah si dingin khuakhannak vekin sulltluangten suah vingvo a si. Tuikum ih Cerhti Cazual suahnak hrangah a hlan vekin stencil ih ngan hnu ih rial si nawnlo in Riso (Flim tuah ih nammi) in suah thei dinhmun ah Pathian in in hun somdawl. Copies 500 cu kawhhran sungah zemdarh ringring a si. Qumkhat suahnak hrangah Ks. 7,500/- cem qheu a si. Curuangah thlakhat ah vei (4) asilole vei (5) ih kan zoh le amalbikin Ks. 30,000/- (Thawng Sawmthum) kan cem qheu tinak a si. Kumpi kumkhat sung ahcun a malbik Ks. 300,000/- (Tingthum) a cem tinak a si. (Tukum hrang ih Bupi ih Budget kan khuakhan sungmi cu Ks. 200,000/- lawng a si fawn. A taangmi cu Pathian in rem a ti asile a caan ah in timtuah saksal leh dingmi kan ring).\nCuih cemheumi sumpai cu Kawhhranpi in duhsaknak thawn cemliam tuar in tuini tiang thapeknak cakzet thawn fehpi vingvo a si. Hitivek ih man nei zet ih tuahmi a si vekin Cahram, ruahnak le cangan lampang hi mipi in daithlang siang ding kan si hrimhrim lo. Catluan tin ah man a neimi, Pathian thu in siseh, theihkauhnak lam in siseh, sim le zirh awk duhmi a um ah siseh nasazet in qanlak ih kan fehpi a qulmi a si fawn. Quansuaktu pakhat hnih ih ta lawng a silo vekin mipi ih telvenak thupi zet in sawm le sangka on ringring a si fawn.\nCuruangah kan hmuh sunmi, kan theih sunmi le kan thiam sunmi pawl suup loten mipi hnenah, mipi hrangah, mah le mah taat awknak ah thluak, thinlung le ruahnak qhaqha suahpi qenqo cio dingin sawmngiar awknak pawl thawn…\n# Thutulpoi sim ding ih an kawh awk tikah an kiangah rak um ringring hlah aw. Midang umdaan zoh thiam aw.\n# Tirawl na ei/in tikah awn tlaptlo in ei hlah aw, na hmur ciipten ei zuam aw.\n# Puante na hman khal le rawl-einak le zalak ah cil, hnap, khak phui hluahhlo hlah aw.\n# Mi’h inn na leen tikah reilote ih tlunsal zuam aw.\n# Pawlkom thil, pumpaak thil tivek na siatsuah pang asi khalle qhaten sim awla ngaidam dil aw (Dingfelnak a thupi).\nSaklam a Sawh ringring.\nKa Lungthin cun\nBawipa a hlam caamciin.\n@ Pawlkom thilri pawl hi bulpaak ta vekin kilkhawi awla, Pawlkom ta vekin hmang aw.\n@ Maih nupi, pasal, nu le pa, fanau a zahpitu cu zahpi an si ve ding. (TS)\n@ Pawlkom sungah hotu ih thu cu upat an tlaktuk ruangah silo in Pathian na qihzah ruangah thlun thei zuam ringring aw. (Arsi)\nKawhhran Sungih Au-aw Hrekkhat\n~ Aiawh thlacam siseh, peekhlannak (Ahlu) thlacamtu khal in siseh maih tuanvo leng in cam lo a qha.\n~ Special peekhlannak hi ai-awh thlacam ah silo in Peekhlannak ap zawngah camceem thei sehla.\n~ Veng khawm caan ah khawm hotu in caanhmangtu pawl ih hmandaan lomselnak (fakselnak), thapek, thusimtu ih thusimmi simzaihsal tivek hman lo a qha.\n~ Nipi zing khawm caan ah Paakzai (Solo), Kopzai (Duet), le Thumzai (Trio) pawl ah zoh-lo rori’n sak thei dingah timlam sehla kan duh.\nSizung Ziin an Sial\nFalam August 5\nFCC YF hohanakin August 5, 2009 (Nithum) ah kan sizung ziin (Ziinte) lamziin le sibawi inn kiangkap pawl thianfainak an nei ih minung (40) lenglo in thatho zetin an quantlang hrut-hro. Sayama Tial Kip (Shwelinyung) in hnaquantu zate hrangah a qulmi intithiang peekhlannak a nei ti’n thuthang kan ngah.\nA Va Mak Ve Cuih Lungput\nSalai Thawng Lian Mang\nPurna an timi mipa pakhat cu biaknak lam ah le khua le ram hrangah rinsan tlak zetmi a si. Ni nikhat cu a bawipa hnenah a feh ih a bawipan’ thu a rak sut:\nBawipa: “Purna na khawpi vangpi pawl hi thu le hla tamthei zet, pakhat le pakhat rem aw lo, buai celcel hmang pawl an si cu na theih cia an si. Annih in na thinheng ding in lo camriam, lo dodal, lo thangsiat, lo nehsawh hai sehla ziangti’n na tuah pei?”\nPurna: “Bawipa cuvekin ka parah an thinheng nan, thing le lung hmang lo in an um ruangah mi zaangfah thiam rual le pi an si ding tiah ka ruat”.\nBawipa: “Asile thing le lung thawn lo vuak, lo phom hai sehla…\nPurna: “Bawipa a hriammi fei le naam hmang siang lo in an um ruangah lainat zawnruahnak a neimi rualpi qha an si tiah ka pom ding”.\nBawipa: “Fei le naam thawn an lo tuahmawh hngai sehla teh?”\nPurna: “Bawipa thi le hnai suakin in tuahmawh nan, thi seh tiah in that sianglo ruangah mi zawnruah lainat thiam rualpi qha an si ti’n ka ruat hai ding”.\nBawipa: “Purna asile na nunnak lo that hai sehla ziangti’n?”\nPurna: “A si bawipa ka nunnak in that nan ka thlarau kumkhua nunnak hrangih i dawn-khamtu ah an qang lo ruangah zaangfah zawnruahnak a nei mi an si thotho tiah ka cohlang ding.”\n(Ref: Snacks for the Soul: by J.P Vaswani)\nFBC Church Pastor ih Sunghno Nu in Mual in Liamsan\nBualkhaw August 5\nFalam Baptist Church ih Senior Pastor Rev. Nun Uk ih nu Pi Zong Nei (kum 77) cu 5 August 2009 (Nithum), zaan 10:30 ah Bualkhaw khua ah mual in liamsan. “Bualkhaw ih an vui tikcu 6 August, 2009 (Nili) zaanlam 3:00 pm ah Church Pastor ih inn, Falam ah ZBC, ZTC, FBA, FBCA le FBC, Galilee veng le duhdawttu unau dangdang sawmkhawm in thlacam khawmnak thawn caan kan hmang” tiah Rev. P. Hram Kulh Thang in a sim.\nSaya/Sayama le Nu le Pa Thuzirnak FBC ah\nFBC August 2\nFBC CE Department ih hohami Saya/Sayama le Nu le Pa thuzirnak cu 2 August, 2009 (Zarhpi), zaan 7:00, Youth Hall ah an tuah. Mipum (50) lenglo an kai thei. Pastor Nang Kim Mang in “Zirhtui’ thupitzia” le Pastor Neih Kim in “Nu le Pa Thupitzia” pawl zirhnak an nei.\nFBC Mino Foundation Fund hrang Peekhlannak\nFalam August 3\nGalilee veng Pu Tlang Than Hrang tei innsang in FBC Mino Foundation Fund hrangah Ks. 100,000/- (Tingkhat) peekhlannak an nei. “Mino pawl ih zuamnak le Nu le Pa ih duhsaknak thawn Foundation Fund a zaten Ting sawmthum lenglo kan nei zo” tiah Mino Secretary, Pastor Lal Biak Sum in a sim.\nNubu ih Thansonak Training\nFalam August 6\nFBC Nubu ih hohami Qhansonak lam zirnak cu 7-8 August 2009 (Ninga + Zarhte) sung FBC ah zirnak an nei. Pastor Qial Hliang in “Bible Study -Deborah thuanthu”, Rev. Mang Khan Sum in “Nu le Qhansonak” le Sister San Thawng Fam in “Harhdamnak” thuhla pawl 9:30 am – 3:00 pm sung zirhnak an nei ih nu (174) in thatho zetin an zir.\nVictorious Tlawng ih Lungawi Thusimnak\nFalam August 4\nFalam ih Victorious Boarding Class in a vei (17) nak 2008-2009 Cazir kum phunhra ong sunloihnak le lungawi thusim thlacamnak cu 4 August, 2009 (Nihnih) ah hlunghlai zetin khawmnak le zaanriah hiiltlangnak thawn an tuah. Tuikum ah Victorious ihsin Distinction 3 ngahtu mi (1), D-2 ngahtu mi (1), D-1 ngahtu mi (3) le Camibuai ongtu zapi (27) an um.\nFalam NTS Sayamakyi Thar A Thleng Zo\nFalam July 31\nFalam khua Nursing Training School ih quanvo neitubik Sayamakyi thar Daw Wai Wai Oo cu hnaquannak quanvo la dingin 20 July, 2009 (Nikhat) ah damten Falam a thleng sal zo. Tulaifang NTS dinhmun cu tlawngta zate (134) an si ih zirhtu zate (6) an um. Falam khuasung ihsin tlawng a kaitu tla (34) an um . “NTS zirnak ah hin Nunau lawng silo in Mipa (male nurse) khal (2) an um. Tlawng cu November ihsin September thla sung on a si ih October thlakhat sung lawng tlawngpit a si leh ding” tiah Mai Iang Iang (Final Year) in Cerhti a sim. “Nursing Training kai dingah luhnak cu phunhra ong hnu Myanmar, Maths le English hmatkom zoh a si ih Laitlang (Falam) ih phimi pawl hrang lawng a si. Laimi hmuahhmuah in phit a ngah lo. Cule Phi duhtu in Phun (10) on Caken le Hmat cazin Original ken tengteng a qul. Cun tuikum ihsin cu ruangrai Sanlam an zohcih Sister San Thawng Fam le Sister Ngun Nei Cuai in Cerhti an sim.\nR e s t r i c t e d c i r c u l a t i o n\nCerhti Cazual Editorial Board\nChief Editor : Pastor Thawng Bik\nEditor in Charge : Salai Tuak Sang\nConsulting Editor : Salai Dar Lian Uk\nEditors : Jt. Zung Lian Sang\n: Pastor Lal Biak Sum\n: Pastor BenjaminVTNL\n: Sayama Sang Nei Ting\n: Saya Bawi Cung Lian\nComputer Layout : Salai Bawi Cin Thang\nChin State Ṭhansohnak Ding Hrang\nChin Ramkulh Ṭhansonak Hrang Ks. 8,200 Million Lenglo Hmang Ding\nChin Ramkulh Budget Tan 1,000 An Tthum Sak\nHakha Ah Naute Ruak An Sar\n68 Million Kyat Ih Tuah Mi Falam Bualrawn Budget Daih Lo Deuh\non September 19, 2009 at 10:18 am\nHi mi sung ah GreenEden hla nan rak than thei seh la\non December 2, 2009 at 3:12 am\nChinlandtoday Website pi ah siar nuam zetzet le theih tha tampi a um ruangah siarkhal a nuam ih lungthin tla a hah dam zet. Cerhti vei (16)nak tiang lai a suak zo ih siar nuam zetzet tla tampi ka hmu. Online ih sin zingzoi paih tu hrangah cun a ropi zet ti’n ka hmu.\nFalam tongfam ah (Cerhti le Cirhti) hi a danglamnak a um pang maw tiah suhduhmi ka nei ee. Cerh ti cu (Thingkung phun mi pawl parin thil pakhatkhat a rong cerh ti asi ti’n ka rak thei dah) cun (Cirhti ti cu a mah ten irh suah rero ih hningno zetih kiang le kap ti nung tu a si ringring) ti’n ka thei. Cerh in santampi a nei vekin Cirh in tla san tampi a nei ding ti’n zumnak ka nei. Thangthar nonawn ka, ah cun Laitong/Chin tong hi (Bazar tong) vekin kan fehpi thlang maw ti’n ka ruat pang ruangah si.\nCreative mind nan neih nak parah le Laimi duhdawtih catha tha nan suah thei ringring ruangah Pathian in thlausuah lo pe hram seh tiah……….\non December 2, 2009 at 6:29 am\nCerhti le Cirhhti na simfiang daan a mawi tuk.\nNa ruah vek cekcin ka rak ruat ve.\nA si, Falam tong khun mawi zetzet pawl kan hmang nawnlo….\non December 4, 2009 at 3:24 am\nFalam tongfam ah (Cerh – Kan thinphun mi a hnge a cerh) ti’n a si. Cun (Cirh – Kan Khualu ih Cirhti thiangte in ka hiar) falam tongfam a si. Falam peng sungih um hnam citin tongfam tampi ka theih lo tuk ruangah si sawn ding ti’n ka zum. Ka sentet te lai ih sin kan hman theu mi tongfam cu (Cirhti) ti a si na’n ka hong upa ih (Cerhti) ah a cang. Thangthar pawlin ziangti’n ruat hai ke maw? Cirh le Cerh ih an danglamnak thei fiang tu hrangah cun um men theih a si lo ti’n ka ruat. Pupa ih tongkun tla a si lem lo ding tiah ka zum. Lungawi


Kum 17 Tleirawl Fala in ek-inn sungah fa hring – Buannel News\nDecember 16, 2018 Buannel News HOT NEWS, Latest, NEWS, World News 0\nTulai kan san tak hi cu aw, ṭhangthar nonawn pawl kum kimlo teten falat/tlangval an thiam, sualralnak an tuah, nupa sinak an hmang tiih riahsiat rero lai ah, mi ṭhen cu anmah an unau suahpi rori thawn nupa sinak an hmang tlang, an Tuu le Fa thaw rorin nupa sinak an hmang tlang. Hipawl hmuh le theih tikah Nulepa hin kan fale kilkhawi dan hi kan thiam ih kan ralrin a thupit zia in theihter.\nIPOH: December 15 ah, Malaysia ram Ipoh ramṭhen Kampar ih ummi, tlawngkai lai tleirawl fala kum 17 mi cu ruah banlopin ek-inn sungah fa a hring ta riai. Hi tlawngta tleirawl fala ih naute a hrin thu thawn pehpar in amah ih suahpi unau rori a simi a Nau, kum 13 ih upa, cu tuini December 16 sun ah kaih a si ih palik ih kilkhawinak hnuai ah a um.\nThu umdan cu; tleirawl fala hi a pang/pum na in ek thawh dingin dailen inn lam a pan ih dailen inn sung ahcun a pang/pum na hrumhrak in a au ciamco. A Nu cu lungphang zetin dailen inn ahcun a fanu ih au raak a theih veten a lut cih, a fanu cu thisen tampi thawn a hmu ih naute ek-inn sungih um cu a hmu tariai. An pahnih in zamrangten sizung ah a Nu in a fehpi cih.\nTleirawl fala nute hi kum 14 a ti ihsin tlawngkai a cawl. Naute a neihdan thuhla an sut tikah, tlawng kai nawnloih a cawlh hnu ah, a ṭapa (amai naupa) thawn, May thla ihsi khan an inn dunglam ah nupasinak an rak hmanthup ringring thu a relsuak. Asinan naupai pianhmang ih ziangti hman a umlo ruangah nau a pai le pailo a rak thei awlo.\nTuah naute cu ek-inn kaw sungih a tlaknak ruangih a khawnawknak pawl tuamhlawm rero lai a si ih, naute nu khal a thisen a dok/suak tamtuk ruangah, an Nufa in Raja Permaisuri Bainun Hospital (HRPB) ah tuamhlawm rero lai an si. Fa a raihtu, a naupa, cu tuah palik kutsung ah a um ih Malaysia ram dan Section 376B Penal Code thawn a thuhla zohhliah rero lai a si.


Thlarau a tla an ti, Ziang thlarau si pei? – Buannel News\nNovember 28, 2018 Buannel News COLLECTION, HOT NEWS, Latest 0\nTulai san Christian pawlin kan Pathian nung kan biakdan hi zoh kirsal a va thupi lawmam em. Biaknak dang betupawl ih zohṭhim ding le cawntlak hman in um loin an ngamtlak ding zawngin le an zum theilo ding khawpin cangvaihnak a phunphun a um ṭheu. Jesu Khrih Van ih a kai hnu, Penticost ah Thlarau thianghlim a tlakih an um vekin tulai san ah hin the Thlarau thianghlim hi a tla ṭheu a si pei maw? Culo asile ziang thlarau so a si pei?\nHi Video hi rak zoh hman uhla ziangtin so nan ruat? An hruaitu cun “Tlang hnuai ah um hlah uh, Tlang par ah kai uh” tiah ti. Cule “amen” an tiih an za an bawngih an lam ciamco. An hruaitupa cun thlarau a rung ṭum zo a si, tiah a au ih mipi pawl cu an caiciling ciamco, an ril, an thingawk ciamco, an za an bawngih an au ciamco.\nAn hruaitupa cun “thlarau a rung ṭum, phawp…phawp…phawp…phawp” tiah a au ih a kut cu mipi lam ah a hei hawi ih mipi pawl an tlu ciamco. Zial pangah an lawng an tal, an au ciamco ih hrekkhat pawl an za an bawng ciamco. Mi ṭhen an mitthli tla in an ṭap, an hruaitupa cun a kaa in awn-au a suah ih a au phutpho ciamco.\nPathian thangṭhatnak hlasak ruangah an lungawi in Pathian hnen ah an thinlung kekkuai in mitthli thawn thla an cam ti le a si fawn lo. Ruah ding tlak zet cu si, Thlarau Thianghlim Pathian ih cangvaihnak a si taktak pei maw? Pathian fate a ti-awtu pawl hin Pathian kan biakdan hi zohfiah sal a va ṭul awm ve.\nHi Video hi Kawl Facebook Group tum zet pakhat ih an post mi a si. Comment nakah siseuh zawng le hmuhsuam zawngih comment a tam. Ziang a si ti theilotu khal an rak tam ve. Hivekih an umnak hin Kawl pawl siseh zumlotu dang siseh an nunnak ah Khrih zum duhnak thinlung a neihter pei maw?\nVideo ah rak zoh aw le,\nAtlun ih tarlangmi Video a lang theilo asile zianghman langlomi parah hmet awla a ra langcih mei ding.


Moulmein Ih Nauhak kumkimlo Pawl Kawl Ralkap Tuan Ding ah Fial - Chinland Today Media\nSeptember 30, 2009 7:35 am·0 comments\nNews – Independent Mon News Agency\nMoulmein ih tleirawl kum 18 hnuai pawl cu an duhlo cing in ralkap ah luh ter rero an si thu South East Comman (SEC) in a tarlang. Kawl ralkap pawl cun Moulemein, Arakan State, Pegu, Irrawaddy sehvel ih nauhak kumkimlo pawl leinak dingah nauhak pakhat hrangah Ks.2000,00 an hmang.\nNu le pa tampi cu sumpai neilo an si vekin Ks.2000,00 cu an cohlang. Thenkhat leh thung cun an fate pawl ralkap an luh tikah sumpai tampi hlawhsuak thei dingah an ruat bet.\nMoulmein khua mipi pawlih sim daan vekin nauhak kumtlinglo pawl hi leilo khalin a ruk khal in an ru ti a si ih, kan dung naite ah nauhak pa (10) pawlih tlawng feh lai an ruk hlo thu khal an tarlang bet.\nTui kum January ihsin kawlram ralkap thuneitupawl cun nauhak duhlo cingih kai vivo dingin tan an la timi thu khal tarlan bet thotho a si.\nJuly 22, ah Yoma thuthang latu pawl cun “Child Soldiers Burma’s Sons of Sorrow” timi report an tuah ih, himi sungah ziangtin kawlram ralkap pawlin nauhak ralkap si ding in an kai timi pawl tla fiangten an tarlang. Cun kan dung 2008 ah Kawl acozah cun ralkap 500,000 tluk ih an pun duh thu an sim tel.\nHuman Right Education Insititution Of Burma in Kawlram ralkap nauhak a lakluh daan le upa pawl ralkap tuan ding ih afial daan pawl zohfel dingin UN pawl a sawm ih kan dung August 14 ah khan UN team tamzet kawlram ah an lut thawk a si.\nA Toma thuthang report nak vek asile thlatin ralkap tuan lai mi 20-30 hrawng 14th Commander Division ihsin an tlansuak theu ti a si.\nThan Tlang Ah ‘ Rual U’ Mipi Bawmtu Ding An Din Suak Zo


Rih Zin Le Surbungtlang Vanzam Tumtual Tuah Fel Dingin Sobul Cum Zo: Chin MP - Chinland Today Media\nRih Zin Le Surbungtlang Vanzam Tumtual Tuah Fel Dingin Sobul Cum Zo: Chin MP\nApril 29, 2015 12:47 am·0 comments\nSurbungtlang An Tuan Zo Mi\nChin ramkulh ih vanzam tumtual saknak ding thu ah acozah in March thlah ah nemhngetnak sobul an cum zo. Rih zin khal tuahthat bet vivo dingin nemhnget a siih sumpai khal thlaksak a si zo tiin Chin State, Falam Peng nitlaknak lam bial ihsi hril mi Amyothahluatdaw palai MP Loui Zung Hlei Thang cun a sim.\n‘Pittawngsh hluat daw in March 30, 2015 ah Surbungtlang vanzam tumtual sak ding lungkimnak cu sobul talin a nemhnget zo ih sumhman ding zat khal kyat 1000 million, pe ding lungkimnak a nemhnet zo’ tiin a sim thu Pu Kap Thio, CCUSA hotu cun Rihli ah a tarlang.\nFalam peng thansohnak ding hrang ih an hmalaknak pawl relnak a neiih cumi lakah Lungpi Saihphuzi tikpan tlawng khal sak rero lai a si thu khal a sim tel. Chin MP cun, Falam – Rih zinpi remnak ding le peng 7 katttaza ih phahnak ding hrang , 2015-2016 hrang sumhman ding khal a pek zo titla in a sim.\nHi thu hi April 26 zan ih Maryland (DC Area) Falam peng upa pawl thawi an tonawknak ih a rel mi a si. MP Louis Zung Hlei Thang le Myanmar MP 12 pawl cu USA acozah ih sawmnak thawn USA ram ukawkdan le hruai kaiawk dan pawl Myanmar rampi hrang hmasawnnak a neih theinak ding ruahsannak thawi an sawm mi an siih Myanmar MP 7, Taing ditahci MP 2 le Civil Society Organization ihsin mi 3 pawl tla an tel.#\nChin Ramkulh Tlawnginn le Sizung Japan In Sak Ding


ZOHṬHIM TLAK CAZI U SAN NI - Chinland Today Media\nJune 1, 2017 1:02 pm·0 comments\nLeitlun Ralpi vei hnihnak a can hlanah Yangon khawlipi ah Perock tiih kawhmi Mirang pawl ih company pakhat ah Mirang (10) le Kawlram mi cazi (60) pawl cu hmunkhat ah hna an ṭuan tlang.\nNikhat cu an hnaṭuannak zung ih luhnak sangkapi cu darwan in ṭha ten a rak khar ngah lo. Curuangah thli a hran tikah sangkapi cu a ong aw thul, a khar aw thul in a um rero ih, a awn ring thawn hnoksak a um zet.\nCompany ih hnaṭuantu vuanṭhan zate an kim nain zozo khalin sangkapi awn cu thei lo vekin an umsan ṭheh. Curuangah sangkapi ihsin umtu U San Ni cu a um thei nawn lo ruangah sangkapi lam ahcun a feh vivo ih sangkapi cu ṭha ten a vung khar. Hi ni ih thil umdan hmuahhmuah cu manager in a hmu ih thil umdan le cazi U U San Ni ih hmin pawl kha ṭha ten a rak ngankhum.\nKum a cem tikah company hnaṭuantu pawl cu thla hlawh ṭhan an si ih, an lung a awi nasa. Manager in kum khat hrangah a ṭhang hi fang (5) lawng a pek. Asinan cazi U San Ni cu kum dang ih a ngah dahmi hnakin a let li tam in a ngah. Cuih thu cu vuanṭhan zaten an lungkim thei lo. U San Ni cu a let li rori tam in a ngah hi a dik lo tin manager hnenah duhphorhnak an nei.\nCutikah manager in, “Nan zate in hnaṭuan hi thinlung tak in nan ṭuan lo. A mawinak men fang in nan ṭuan. Zung ṭum caan hi nazi 4:00PM a si nain, nazi 3:00PM a kim cun nan cafung, nan file pawl le nan thilri dangdang pawl bizu sungah nan thun/ret ṭheh zo. Hnaṭuan laklawh zet lai khal nan cawl. ṭheh ko in ka ṭuan ding timi lungput hrimhrim nan nei lo. Curuangah kum a cem tikah kum dang ih tidan keel ten fang (5) lawng ka lo ṭhannak a si. Asinan U San Ni cu nannih vek a si lo. A zuam ih taimak a suah. A lungput a ṭha. A zelthem dah lo. Ruahpi sur dingih thli hran ni ah a hmaiih cazi mi (15) lan in sangkapi a vung khar. Nannih cun cuih sangkapi cu nanmah thawn pehpar/seng aw lo vekin nan um men. Curuangah himi copany le zunginn sungih ummi hi ka ṭuan ding hnaṭuan hrimhrim a si thei ih, ṭuantu cu a let li (Ks.20) ṭhan in ka pek,” tin a ti.\nCucun a lungkim lotu pawl zozo khal ṭong ngam nawn lo in, thengre vuakthlak bangin ziang awn-au khal nei ngam nawn lo in manager zungkhan ihsin an suaksal.\nU San Ni cu amai’ san lai ah hna a ṭuannak ah dik zet, fel zet, rinsan tlak zet le taimak suah in zuam zet ih hna a ṭuan ruangah a san sungah mi ih neihnak dawtu si lo in, mi ih dawtmi dinhmun ah a um thei. Kawlram mi micungcuang le zohṭhim tlak mi (100) an hrilmi sung khalah a tel baan thei. A mizia, a sinak le a lungput umdan cu a hnuailam vekin a sinak theitu pawl le thuthuan ngantu pawl in an tarlang.\n(1) A thinlung a pacang ih, nasatak in a zuam.\n(2) A dik, a fel.\n(3) A dikmi cu raltha zet in a tuah ngam.\n(4) A rinum.\n(5) A parih thil ṭha tuahtu pawl a hngilh lo.\n(6) A hnaṭuanpi pawl a duhdawt thiam.\n(7) Peksuah nun a nei.\n(8) A hnakih upa a ṭihzah, mifim pawl a kom.\n(9) Mi hnenah ruahnak ṭha a dil.\n(10) Biaknak a upat.\n(11) Phunhnam duhdawtnak a nei.\n(12) Tisa nom cennak le thil ṭha lo pawl a hrial.\n(13) Hna ṭuannak ah cin le daan felfai ten a nei.\n(14) A hna ṭuan a upat.\nCredit: Dahma Gawtaka U Maung Maung (၁၉၉၉ -မတ္လထုတ္ သင့္ဘဝေအာင္ၿမင္ေရးမဂၢဇင္း; ျမန္မာလူေက်ာ္ ၁၀၀ – ေမာင္ေဇယ်ာ)


Pathian Ih Pek Awknak - Chinland Today Media\nMay 3, 2010 11:51 pm·0 comments\nMinung fimthiamnak ih a theih thluh thei lomi A duhdawtnak cu nan thei ko dingih a famkimmi Pathian a sinak thawn nan nunnak cu a khat ding. -Efesa 3:17-19\n– 1 Siangpahrang 16-18\n1826 kum ah Mirang pa cangan thiam Thomas Carlyle in cangan thiam a si ve mi Jane Welsh nupi ah a tthit. Anupi in a pasal Thomas ih hnattuan hlawhtlin theinak dingah thinlungtak te’n pumpe aw in a pasal cu a rian.\nPumpi lam dam lonak le thahri lam natnak ruangah Thomas cu a thinlung put a dangzet. Curuangah ca a ngan theinak dingah a nupi in rawl tthattha a pek ih an inn khal thawmvang awn au ruri zianghman um lo dingin a kilveng.\nKannih khal misual kan si cing nain kan phu lomi mangbangza pek awknak thawn duhdawtu kan nei. Cumi cu, “A Fapa neihsun hman zuah loin kan zate hrangah in petu Pathian a si (Rom 8:32). A duhdawtnak cu a thuk, a saang, a sau ih a kau fawn (Efesa 3:18).\nPathian ih duhdawtnak theithiam le lawmh ding a thupituk ruangah Paul in, “Nan hram cu duhdawtnak sungah bun aw uh,” (c.17) tiah a dil. Cuih thil cu kan hmuhton vemi si hramseh. – Anne Cetas\nMani, tuihsun, thaisun a kumkhua in rintlak a si,\nI duhdawt ti ka thei, A hmin thianghlim thangtthat uh. -Felten\nPathian in i duhdawt ti theih hnakin\na tum sawnmi lungawinak dang a um lo.


FALAM JONATHAN - Hre Mang\nLeitlun mipa tampi pawlin an harsat bikmi pakhat cu an rualpi, hnatuanpi, sumdawnpi, tlawngkaipi anmah hnakin an hlawhtlin tikah lole hruaitu ah an can tikah, upatnak pek, an kaihhruainak hnuai ih um, an thu lun hi asi. Nauhak deuh lai, farah harsat deuh lai ah a duhdaw aw zet rualpitha pawl tla an pitlin vivo tikah hnatuan tlang thei lo mi tampi an um, Kain le Abel te unau ihsi thawkin. Laimi (Falam) milesa thuanthu kan zoh asile Falam mipa pawlin an harsat bikmi pakhat asi ve. Cuvek lakah zohthimtlak zet tla sim ding an um. 1988 hnuah ramleng suak in ramkhelhnak hnatuantu lakah pu/pa le pawl karlakah cuvek harsatnak a rak um. Santhar mino pawl karlak khalah harsatnak a um mi hmuh ding a um. Zohthimtlak zet pakhat cu 8888 ih Falam phunsang tlawngta hruaitu pawl an si. An lakah sinak bang aw lo khalin khat le khat an co hlang aw thei ih upatnak an pe aw thei zet. Thangnawn pawl zoh asile pawlkomnakah harsatnak an neihzia a lang. Social le politics lam cu sim lo, biaknak lam khalah upa deuhdeuh, fimnak thangso deuhdeuh, Pathian mihman deuhdeuh, hnatuan tlang thei lo deuhdeuh hmuh ding an um hnuaihni. Laimi mibur thazang cahnak ding hrangah a tul zetmi pakhat cu thihruaipi pawl thansohnak le hlawhtlinnak vekin cohlan thiam, upat pek thiam, bawm thiam, dinpi thiam asi.\nRamleng suak Laimi lakah Falam milesa pawl politics le social cangvaihnak ih cah lo nak bik pakhat cu thihhruai rual pawl lakah tanrual, thapek awk, dinpi awknak a mal ruangah asi. A biktakin pa le dinhmun ah a ding zo tu pawl dunglam thuanthu kum 25 kan sim asile thuanthu thei tu pawl cun a dikzia an thei theh ding. Asinan 8888 phunsang tlawngta lakah pawhtlang zetin pawlkom awknak, sihcih awknak, upat awk tawnnak a um hrih lai asi tiah sim theih asi. A bik takin ICA ah apehzawm awtu pawl hi tui ni tiang khat le khat tlaihsan awknak an nei zet asi. Khat le khat, an fimthiamnak, phurnak le tuah thei mi cio ah co hlang aw tawn in bawmbawi awk, dinpi awk an thiam zet asi.\nRamleng mino deuh pawl zoh asile tuantlang, dinpi awk an harsat zet in a lang. Pawlkom dinmi ah Global Falam Mino, Chin Christian Youth International, USA Chin pawlpi mino, tvp mino pawlkom lakah mino mifim thiam deuhdeuh hawl in tuantlang nak a mal zet in a lang. Mah le lamzin ciar in pehtlaih mi vial hlawm awk tawnnak in a feh in a lang. Miphun pakhat thangso dingin bulpak thansohnak lawng a tawk lo; abur hnatuannakah thansoh a tul.\nSantharsan asi zo. Khuahlansan vekin mi pakhat ih ukbehsan asi nawn lo. Ka unau, ka pawl, ka khua, ka lamtang tiah lamtang tuah aw tahratin duhbul huatbul neihsan asi nawn lo. Laimi mi malte lakah Khrih ah le miphun ah unau vekin thlaihsan aw in a thangso mi in an fimnak thiamnak neihmi theihmi ti theimi pawl cu senpi vangtlang in kan hlawkpi nak ding poh ah, a hlawkpitu ding hnenah, an hlawkpi nak ding hmun le can ah khat le khat co hlang aw tawn in kutkai in thansoh lamzin pansan asi zo. Tuihlan kum 50 ah salhnam tiah an rak hmuhsuam zetmi midum cu Amrica mirang pawlin an president ah an co hlang zo. Africa ramah minung cazin hmanah siar tel lo ding khawpin an rak nautat mi midum pawlin anmai ramah lalnak an co ih mirang pawl khalin upatnak an pek thiam zo. Santhar lungput thawn Laimi (Falam) milesa pawl nuntlang tuantlang tantlangsan asi zo.\nLeitlun pumhuap pehtlaih awksan ah Kawl ralakp uktu pawlin anmah a rak do rerotu, 8888 ih phunsang tlawngta lak ihsin ramdang ah fimthiamnak zir in Ph.D. digree sang nei pawl tla thurawn petu, mifim tiah upatnak an pek ih hnatuanpi dingin an sawm, ramsungah an hruai lut, dinhmun le upatnak an pek. Kawl ram mi ramleng ah fimthiamnak a neitu pawl an ko khawmsal, hnatuannak, dinhmun le upatnak pe in rampi in a hlawkpi nak ding hmun, can, tikcu, le pawlkom sungah covo canpual thatha an pek sawn asi. Culai lakah kan Chinmi hruaitu pawl ramsung um pawl in siseh ramleng ah ramthar ah lo hma thar sulthar a sat tu pawl khalin fimthiamnak thawn theihnak le hmuhnak a neitu pawl ruai in thansohnak lamzin kan hawltlang a thupi tuk.\n“Falam Jonathan” ti ah kawh tlak, Jonathan in David a rualpa a dinpi vekin rin um zet in thangtlang, khukhri rual pawl, thansohnak a bang aw lo, dinhmun a bang aw lo, lamzin a bang aw lo tla le miphun, pawlkom, le bulpak insang hrangah thathnemnak a suahpi thei tu ding Pathian in fimthiamnak a pekmi kan unau, ruallepi, khuk hri hruai pawl dinpi, sawmdawl, cohlang aw tawn in kan liang parah Pathian in a thummi kan miphun thuanthu tuahtha dingin ke kar tlang zir, thiam cio dingah duhsaknak in.\n“Falam Jonathan” ti ah kawh tlak ding khawpin tuisan mino, thangthar nonawn pawl, kan pupa pawlin an rak neihmi lungput tha lo, iksiknak, dokalhnak, dunglam ihsin ke phet awknak, simsiat thangsiat awknak, tvp tlansan in kutkai in kut le khat tungding aw tawn uhsi. Dr. Vum Son in a rak sim theu mi cu “Falam pawl cu hruaitu tha nan neih zik asile nanmah in a ke in nan phet cingcing asisi, ziangtik hmanah hruaitu tha nan nei dah lo ding” a rak ti. Dr. Vum Son in Falam pawl sinak a simmi linglerttu, mino, “Falam Jonathan” na rualpi an thansoh tikah, fimthiamnak lamah hma an sawn tikah eltaitu, an siatnak simtu, ke phet tu si loin dinpi aw, suang aw, bawm aw, cawisang aw, Pathian in nangmah lo hman a duh asi. Kan thuanthu thlengtu ding cu kanmah kan si. Santharmino pawl miphun dang in kan thuanthu in thleng sak lo ding. Nang le kei in “Bawipa, hinah keimah ka um” tiah dingngam tu si uhsi.\nKan khua kan ram thansohnak ding hrangah “Falam Jonathan” mino tampi Pathian in in pek sinsin hram seh.


Hnihsuak Thungai (7) | VCTH\nHnihsuak Thungai (7)\nHome » Cahram » Hnihsuak Thungai (7)\nBy vcth on May 16, 2010.\nA fim sawn\nSherlock holmes a hringsuaktu mirang canganthiam K.Doyle(1859-1930) cu dawi thuhla lam a paih tuk ruangah a man tinten nasa takin a zingzoi ringring. Voikhat cu Barnard Shaw tla a lamṭang ve vivo dingin a hei relpi tum. “ A mak tak ko lo maw, ka baan ka pharh veten hih cabuai hi dungah a kir cih mei”\nShaw nih, “ Mangbang ding a um sawm, a fim sawntu cu dungah kir hmaisa ringring a si ko lo maw”\nTaluk philosopher Mozi cu a dungthluntu pakhat nih ‘ṭong tam hi ṭhathnemnak a um maw?’ tiah a sut.\nA let sal mi cu, ‘Sullam neilo mi hlir tlawk rero cu ziangsi a ṭhahnem sapbei ding. Kawkorh khi zoh hnik, sun zaan in a au, a dang hmuah kuai zik ṭheh, nan, mi nih ziang an sair cuang lo. Arcang khi vun zoh hnik, nikhat ah voi hnihthum lawng a khuang, nan, mi nih an ngai ṭheh, khua a vang thlang ti an thei, man a nei mi lawng ṭong ding kan si’\nNikhat cu Alexander siangpahrang hnenah khuat-hai mawi taktak pawl laksawng an ra pek. A zoh ih mawi a ti tuk, a duh ngaingai. Sinan cui phan-khuat pawl cu khuai ṭheh uh tiah thu a pek. An theithiam lo, an mangbang ti a theih tikah a khuai ter nak san a sim hngai.\n“Caan a rei vivo le hi khuat pawl cu ka hnenum pawl nih an thlak ngah leh ding, an ti sait tengteng leh ding, an kuai ter leh ding, cu tikah ka thinheng ding, ka kawk hngai ding, ka riahsia ding, khuat pakhat an ti siat tinten kan buai tuk ringring ding ruangah a tu voikhat thinnuam lo nak in ka cem ter sawn mei”\nThukam phelh lo tu\nRussia siangpahrang a pakhatnak Alexander ih rinsanmi a kut-hnuai ih bawi pakhat nih voikhat cu siangpahrang hnenah thil pakhat tuahsak dingin a ngen. Siangpahrang in, “I sim aw, na duhduh ka lo tuahsak ding” tiah thu a kam.\nA rak kenmi cazual parah a kut nam dingin siangpahrang cu a hei pek. Cucu, ralram ah a kut-hnuai ralkap pawl tansan in a tlan ruangih thawng a tlak mi ralbawi pakhat kha thawnginn ihsin kumkhua luatter ding ti a si. Siangpahrang cun ṭong loin a kut a nam. Cui luatnak cazual cu a milai pa’I kut ah a hei pek phah ah “Nangteh ka duhnak pakhat ten i tuahsak thei pei maw?” Anih in, “Na duhduh i fail aw, tuah dingah ka man ringring”\nSiangpahrang cun, “Na kut sungih cazual kha thlek aw”. A mithmai a sia, nan, tingaihnak um lo, a thukam vekin a thlek ve ta riai.\nPoland mi, khawvel ih violin tum hminthang Wieniawski(1835-1888) cu a music thapektu milian pakhat nih a music alak ih ngai beisei phah ah a inn ah suncaw ei ding le lakphak in dingin a sawm. Cule, “A remcang le na violin tla rak keng phah hmem” a ti.\nAnih in, “Ka violin tla na sawm cih ih a ai-ah lungawi thu ka lo sim, sinan a nih cu suncaw a ei thiam lo ruangah suncaw ei nak ah cu a tel thei lo ding”\nAsangci, milian pakhat inn ih tuahmi violinist thar theihternak le a awnmawi hmuhsuahnak puai ah ra tel ve dingin Barnard Shaw cu an sawm. A thiltum ṭheh ah inntekpa nih Shaw hnenah, “Ka mino pa ih awnmawi thiamnak le kut-awn parah ziangtin na hmu, khawvel ih hminthang si ding ko in ka tuah sak ding, ziangtin na ruat” tiah a sut.\nShaw in, “Hih mino pa te ih kut-awn ka ngai in pianist hminthang Pederewski ka mang rori”\nInntekpa nih mangbang in a sut, “ Pederewski cu ziangtik hmanah violinist a si dah ual lo”\nShaw in, “ Curuangah panteh ka lo ti”


Zaangfahnak, Lainatnak le Daihnak - Chinland Today Media\nJuly 20, 2010 1:10 am·0 comments\n2 Timote 1:1-10\nMaw ka nunnak Bawipa cu thangtthat aw. … A thuukmi thlan ihsin i suah ih, a hmunmi duhdawtnak le lainatnak thawn i thluasuah. – Saam 103:1, 4\nZaangfahnak le daihnak timi ttongfang hi Paul ih nganmi Thukam Thar sungih kawhhran pawl hnen cibaibuknak cakuat pawl sungah kan hmu thei. Timote le Titus hnenih a cakuatmi pawl sungah lainatnak timi ttongfang tla a telh: Pathian kan Pa le Khrih Jesuh kan Bawipa in lainaknak, zaangfahnak le daihnak thawn lo umpi hram seh a ti (1Tim.1:2).\nZaangfahnak: Co ding tlak lo misual in coter. “Pathian in nunnak thaw le thil dang hmuahhmuah tla in pek” (Tirh. 17:25). Atu ih thaw kan thawt dingmi khal Amah ih in pekmi laksawng a si. Harsatnak kan ton caan khal ah tuar theinak thazaang in pek.\nLainatnak: Kan co dingmi lairelnak cu Pathian kut sungah a um. “Bawipa ih zaangfahnak cu cem ni a nei lo” (Ttah Hla 3:22), lamzin kan pial hman ah Pathian in a hnenih kir saal dingah in bawm.\nDaihnak: Pathian in A minung pawl hnenah thlangam daihnak laksawng a pek. Jesuh in, “Nan hnenah thlangamnak ka lo taanta. Keimah ih thlangamnak ka lo pek a si. Leilung mi ih pek vekin ka lo pe a si lo,” a ti (J0hn 14:27). A siabik caan kan thlen hmanah kan sunglam nunram ah thlangam daihnak kan nei. Kan nun sung hmuahhmuah Pathian in lainatnak, zaangfahnak le thlangam daihnak in pek ding ti thei in Amah ih hrangah kan nun a ttul. – Albert Lee\nPhurhrit a tam tikah a lainatnak a tam sin,\nTtuan ding a tam tikah thazaang cahnak in pek;\nTuarnak a tam tikah A zaangfahnak a tam sin,\nHniksaknak a tam tikah hnangam daihnak in pek. – Flint\nPathian zaangfahnak cu tah theih a si lo,\nA duhdawt lainatnak tla cem ti a nei lo,\nAmai’ thlangam daihnak khal kaa ih sim theih a si lo.


An Innhnen Tei Cu Suamhmang An Si Tin Thubuai A Thehlut, Amah Sawn Suamhmang Arak Si – Meifar\nAn Innhnen Tei Cu Suamhmang An Si Tin Thubuai A Thehlut, Amah Sawn Suamhmang Arak Si\nUK mipa kum 53 mi Darren in an innhnen tei cu suamhmang an si tin thubuai a thehlut, tualsung media hnenah a hlan ih an inn neitu in an innhnen tei thuhla hi in rak simcia sehla cun hitawk hmun ah ka um zik lo’ a ti.\nCun, an innhnen tei cu hmun dangah thawnaw sehla a duh thu khal a sim thei. Asinan, an innhnen tei cu suamhmang an si lo ih amah sawn hi suamhmang a si. Nauhak pawl awnmawi a zirh ṭheu, nunau nauhak pakhat cu nupa-sinak in arak puahcok ringring.\nNauhak kum 4 mi cu kum 11 a kim tiang arak puahcok ṭheu, nauhak hnenah zawi hnen hmanah simaw hlah, na sim asilen thawng ka tla ding a ti.\nA puahcok mi nauhak in a caan ahcun in puahcok nawn lo seh ti ka duh ruangah cau zet vekin ka um hrim ih ka itthat bum ṭheu tin a nu le palik pawl hnenah a sim thei. Tualsung palik pawlin an kai ih nauhak kumkimlo sualpi thubuai an orhter.\nTaiwan Ah US Palai An Tlawng, China In, “Na Fehnak Lamzin A Ṭihnung” Tin Ralrinnak A Pe\nKum 63 Mi Hlasakthiam Madonna Cu Fala A Bang Lai


SANTHAR PAWLKOM - Hre Mang\n(Part I: THU HMAIHRUAI-SANTHAR MIZIA, PAWLKOM LE SANTILUANG)\nMilai cu mahte um thei kan silo, mai miphun, biaknak, hnatuannak, le phurzawng, ramkhelhnak ah tvp in thu pakhat ruangah maw thu pakhat hnakih tam ruangah maw midang thawn abur in um dingin sersiammi kan si. Mi zokhal midang thawn a pehtlaih lo tu cu milai pakhat dinhmun in a cen, nawmpi dingmi thiltha siseh a thansoh dingzat hmasawnnak siseh a sung ding asi. Cun khatlamah, santhar minung pawl kan zoh asile mibur pawlkom awknak ah buainak tambik a suahtertu cu milai thuken thuhrampi ah siloin kaihruai awknak, milai pehtlaih awkdan, pawlkom dindan, ruangzingdan, le hlawknak le canpual zem awkdan pawl ruangah mi tampi riahsia in thenthek awknak a suak theu. Santhar pawlkom, milai pehtlaih awknak, mibur lakah ziangtin ziangvek in pawlkom awk tikah milai zocio khalin amah le bulpak cio in man an neihtermi, diriamnak hrangah tuan cio in senpi vangtlang, pawlkom le hnatuantu hrangah a hlawkbik, a tha bik a hringsuak ding timi thusuhnak sang thei dingin a hnuailam cahram cu ziangvek mibur pawl hrang khalah hmanrua tha le ruahnak pe tu hrangah ngan mi asi. San a thleng awk vekin mibur pawlkom pawl cu an thleng aw ding maw, an thi ding, hrilding an nei cio.\nSanthar, leitlun pumphuap pehtlaih awksan (globalization age) kan thlen vekin Chin pawlkom pawl khal ‘kan thleng aw ding maw, kan thi ding” timi lawng hi pawlkom tin ih hmaitawnmi asi. Santharsan pawlkom pawl cu ziangtluk an cangvai thei, hnatuan tha an tuansuak thei, ih ziangtluk rei an awh timi cu a hnuailam thu panga pawl parah a hngat aw ding: i) Santiluang thawn a kaih aw mi kaihruai awknak, ii) san a thleng aw mi vekin pawlkom sungah thleng tulmi ziangtluk an thleng aw cak, iii) pawlkom hnatuantu pawlin santhar fimthiamnak pawl an nei in an hmang maw, iv) pawlkom thawn a pehtlaihmi, mipi pawl thawn ziangvek pehtlaih awknak an nei, v) pawlkom sunmang, tumtah, hmuisel le a takin pawlkom in a fehpimi lamzin tluan a deng aw maw, timi pawl parah hngat aw in pawlkom tampi cu a ziamral vivo dingih pawlkom hrekkhat cu a cak sinsin in hlawknak tampi a suahpi ding.\nSanthar pawlkom ahcun ziangvek pawlkom ruangzing, ziangvek dindan, daan le dun pawl siloin ziangvek hnatuan suak thei mi a nei timi parah a hngat vivo ding. Zo in ziangtin ziangtik canah ziang a tuah timi hnakin ziangvek rahsuahmi a nei timi parah pawlkom a hngat aw vivo ding. Santhar pawlkom in hrial theih loin a hmaitawn rero zo mi pawl tla cu i) Leitlun pumhuap pehtlaih nak (global village), ii) santhar kutthilthiam (technology) thansohnak, iii) hnatuantu danglam zetzet, thiamnak le miphun dangdang cawhpolh celcel hnatuantu, iv) mipi dinhmun a thleng aw cak tuk mi, duhmi le mizia, nunphung a thleng aw cak tukmi rianmi mipi, v) sumpai thawhsuaktu pawl lakah sumpai hlawknak lawng si loin senpi vangtlang hrang man a neimi hnatuan hrang a pe duh, tuan duhtu, le vi) zuam awknak danglam zet san ah tuisan mibur pawlkom pawl cu kan ding zo asi.\nCuruangah santhar pawlkom cun i) pawlkom sung hnatuantu pawl lakah thiambik (talent) nei thatha a hawl thiam a thupi. Ii) Hoha, kaihruainak thiamtu, santiluang thawn san a man ih pawlkom bungrua le hmuisel ruangzing thiamtu hruaitu a tul. Pawlkom hmasawnpi theitu ding milai thatha hringsuak thei dingin tanlak thiamtu hruaitu a tul asi. Iii) Santhar a thleng awk cak tuk vekin pawlkom khal ti-kel tuah-kel ti siloin san ih zirin a thleng aw cak ve hrimhrim a tul fawn. Santhar thawn a kaih aw in thleng tikah pawlkom dinpimi thuhrampi thleng si loin pawlkom ih tumtah le man neih termi tuansuah dan pawl cu san ih zir in thleng cakcak an thangso ding asi. Thleng awknak ruangah zovek milai pawl an hlawk in an sun phah, pawlkom rahsuahmi zapi khaikhawm in a tulnak vekin danglamnak tuah thiam a thupi.\nSanthar pawlkom cun pawlkom thawn a pehtlaihtu pawl hnenah a tiamkam cia vekin a tuansuah thei khal a thupi lala fawn. Hnatuantu pawlin pawlkom sung hna an tuan tikah midang ta, pawlkom neitu pawl ta an tuansak, kuli hlawh vekin ruat loin an hnatuan mi cu anmai sunmang tuansuah ding vek rori in an tuansuah thei mi, sunmangttawn aw tawn mi mibur vekin an cangvaih nak pawlkom cu a cak ding asi. Cuticun pawlkom hmuitinmi thlen thei dingin santhar fimthiamnak le kutthilthiam bungrua thatha hmang thiam in a tulmi fimthiamnak le kutthilthiam pawl tla finfiah thiam in hawlsuak thei ringring a thupi. A hmun ringring dingmi santhar pawlkom cu pawlkom dindan le ruangzing pawl parah a hngataw lo ih hnatuan rah tuansuak thei dingin thuthluknak tuahtu pawl parah a hngataw sawn ding asi.\nCuvek dinhmun, a liam cakzetmi santhar santiluang parah kan san minung pawl kan feh rero vekin pawlkom ciar in hmailam zoh in hnatuantu mibur cu sunmang tumtah tawm aw tawn in thazang hlawm khawm thiam a thupi sinsin. Ziangkim le milai zokhal hi a pehtlai aw thluh vekin kan san minung pawl pehtlaihnak leitlun pumhuap in a cak tuk tikah thleng tulmi thleng lohli in thuruk le zep mi nei loin lailan, langhngan zetin mipi pawl rinsantlak mi pawlkom asi ringring khal a tul fawn. Hruaitu cun santhar kutthilthiam bungrua pawl pawlkom hrangah hmang thiam in a tulmi milai pawl khal pawlkom sungah dinhmun pe in, hnatuantu zapi thawn mai sunmang, tumtah, le thatnak hrang cio tuanin intek, mai tabul hna vek rorin an tuan thei nak ding hrangah kaihhruai thiam khal a thupi fawn.\nKhuahlan san, dunglam sanah a fehzo vekin mibur pawlkom sungah hruaitu lubik pakhat ih duhmi le tumtah mi parah hngat aw aw in kaihruai awknak si loin pawlkom sungtel, le hnatuan tu zapi te in “keimai ta” an ti thei mi pawlkom lungput nei dingin hruaitu pawlin sangka kauzet ong in pumkhat le tumtah pakhat thazang hlawmkhawm thiam khal a tul hrimhrim fawn. Cucu santhar minung pawl lungput thawn a mil aw mi asi: santhar minung pawl cu midang ih fial an duh lo ih anmah te palungsuak in anmai duhmi anmai ta vek rori in anmai hmin a telvenak ah an tha neihsun le fimnak suah in tuanrah tambik an tuansuak theu sawn asi.\nSanthar minung lakah a dingsuak thei dingmi pawlkom cu mipi, bawmtu, hnatuantu pawl zapi te in anmaita cio asi timi lungput a neihter lawng si loin a danglam mi pawlkom asi ti khal fiangzetin a langter a thupi zet. Pawlkom sungtel, hnatuantu, bawmtu le mipi pawl khalin pawlkom pakhat cu pawlkom hnakih a sunglawi le man nei sawn mi tumtahnak hrangah a um, a cangvai, hna a tuan asi ti mi zapi te’n an theihmi , an fiang mi asi a thupi. Fimvarnak, raltha zetin ruantlang ten kekar tlangnak, mibur thazang hmang thiam in tumtah rahsuak dingin tuannak in a fiangzetmi tumtah hrangah kekar reromi pawlkom asi fawn ding. Cutin pawlkom tumtah tuansuah asi tikah hnatuantu, pawlkom sungtel, hruaitu, mipi le society hrang khalah man nei zetmi, upattlak, le cawimawi tlak rahsuahmi a nei asi ti ah an fiang ding a thupi. Cutin tuansuak dingin hnatuannak hmun, pehtlaihnak le pek awknak can khalah khat le khat pehtlaihnak, pawlkomnak, le tuanvo pek awknak khalah hnatuantu, mipi, le hruaitu zapi ten khat le khat upat awknak thawn a peh tlai aw mi pawlkom asi a tul fawn. (Part II Peh Leh Ding……..)\nSABU SIRHSAN: The Organization of the Future 2, Hesselbein & Goldsmith\n(Part II: SANTHAR PAWLKOM LE AMAN)\nPawlkom in a tumtah tuansuak dingin hnatuantu, sungtel, hruaitu, mipi le a pehtlaih mi mi pakhatkhat siatsuah tahratin pawlkom thatnak le hlawknak hawlsuaktu asi fawn lo ding. Pawlkom pakhat cu a tuan rahsuah dingmi siseh a tumtah mi tuansuak dingin a cangvaihnak ah siseh midang zohman ti-na lo le siatsuah loin a cangvaimi asi fawn ding. Cuticun pawlkom cu a pawlkom ih man hnakin a sunglawi sawn mi tumtah nak hrangah nunphung nei in a cangvaimi asi ti khal a langter thei a tul fawn.\nCutin hnatuan tikah hnatuan tu pawlin an mai tuanvo cio tuansuak thei dingin a tulmi thuneihnak khal pawlkom in a pek hrimrhim dingmi asi. Cutin hnatuantu pakhat cio in anmah le hnatuan cio ah a thabik, pawlkom mibur pi khalin a thabik in tuansuak ringring thei dingin a tulmi hmanrua, thuneihnak, le canpual pawl khal rualran zetin sangka a on hrimhrim ding. Pawlkom tumtah tuansuak thei dingin hnatuantu pawl pakhat cio zuamnak, pumpeknak, phurrnak, hmalaknak pawl ruangah asi vekin cupawl hnaihnoktu hrimhrim pawlkom sungah hmun luahter lo ding a thupi zet.\nLeitlun pumhuap (globalized village) san kan thlen zo vekin pawlkom tin in ziangkim tuahnak ah leitlun pumhuap ihsin hmanrua, bungrua, canpual, tuansuahmi hlawkpitu, tuansuahmi dawrtu pawl khal huap in khawkhan thiamtu pawl cu bite ruahnak le tumtah nak neitu pawl hnakin an thangso cak sinsin ding. Pawlkom in a tuahthat tummi buainak khal buainak pakhat te cinfel tum hnakin pawlkom pumpuluk ih khaikhawm thiam le ziangkim a pehtlaih mi tuahthatnak hrang khawruat le hmalakdan (system thinking, in stead of sport treatment management) hmanthiam a thupi fawn. Santhar fimthiamnak le zirnak, kutthilthiam lam khalah khuahlan lungput le theihnak hmuhnak vek siloin thiamnak hleice pawl hmangthiam tu pawlkom cun santhar hmanrua le bungrua thatha thawn a tlan cak vivo ding asi.\nTuihlan pawlkom ahcun khuahlan lungput thawn mibur pawlkom hruaitu lubik thuneihnak, cawimawinak, uk awknak in thu tampi a rak feh. Cutin mi pahnih khat ih ruahnak, hmuhnak, le duhdan cu sangpi ah retin midang pawl cu sal vekin ukbet, hnatuanter an rak si theu. Santhar pawlkom sung ahcun mi pakhat cio in pawlkom sunmang, tumtah le thuken cu anmai bulpak ta vek in an rak ruat tikah, anmai fimnak thiamnak, theihnak, cahnak pawl cu a thabik in an suah ih an tuan khawm tikah siseh mi pakhat cio hnenah Pathian vozem thiambik (talent) thatha pawl cu a sangbik thiltha rahsuah thei dingin zocio hrang khalah canpual tha sangka on asi tikah pawlkom mibur cangvaihnak ih rah tambik a suah asi.\nPawlkom ih cahnak cu pawlkom hantuantu mi pakhat cio ih cahnak kawmkhawmmi asi vekin bulpak pakhat cio ih lungput, thazang, le phurnak, pek awknak parah a hngat aw mi asi. Curuangah zo cio khalin an mai hnatuan, tuanvo cio ah upat zetin, sunloih zetin an tuan ih man nei zet in an ruat hrimhrim dingmi asi. Cutin hruaitu pawlin pawlkom sung hnatuantu pawl, pawlkom thawn a pehtlaih mi mi pakhat cio cu upatnak thawn pehtlaih in mi pakhat cio in hruaitu ih thuhnuai ah siahlawh le sal vekin hnatuantu si lo in anmah pakhat cio in an lei damsan, thiltha tiah an ruahmi an duhmi tuan rori in an theih awk ih anmai lunghmuizawngin pawlkom hnatuan cu lunghmui zetin an tuan thei ding a thupi mi asi.\nCutin mibur pawlkom ih man cu a rahsuakmi sumpai le bungrua thilri men si loin pawlkom neitu, hruaitu, tuantu, le a pehtlaihmi zapi te nunnak tuahtha le khaisangin thiltha tiah an ruahmi, man an neihtermi cu thupi sawnah an ret mi an pom tlangmi asi. Cuticun mibur pawlkom cun a pehtlaihmi zapi te hrangah nuncan ziaza mawi le tha, nundan sang le mawi hring suak dingin hnatuannak ah fel le tlamtling thei bik in zuamnakin mibur le society hrang thiltha ruahsuaktu tiah ruahsannak a suahtertu, mibur pawlkomnak le khatlekhat pehtlaih awknakah mizia tha hringsuaktu man nei zet asi dingmi asi.\nCuvekin lungput le nuntu, felnak nun thuken nei thei dingin catbanglo in tuan phah zir phah in zir sunzawm rero mi pawlkom, sunmang tawm aw tawn in hmailamah senpi hrang thiltha rahsuah dingmi tumtah nei in mibur pawlkom tlaihsannak le pek awknak thawn zapi ten lungtho ten hma an lak tlang tikah a cakbik a thabik tuanrah an rahsuahpi lawng si loin hnatuantu le pawlkom thawn a pehtlaihmi zapi te hrangah lungawi diriamnak a suahter a si.\nCutivekin hmasawnnak kekar pi thei dingin santhar pawlkom in a neih hrimhrim dingmi pakhat cu bang awlo mi rualremnak (diversity) pomrem le lawm in a hmanthiam a thupi tuk. Santhar sanah fimthiamnak a karhzai vivo, miphun cawhpolh awksan asi, theihnak, hmuhnak, duhdan, nuncan ziaza, nunphung, a phunphun a dang aw vivo. Cutikah khuahlan lungput vekin mai nunkel, tuahkel, hrin le hram sungah khurbing zetin cang-ai bangin mai khua sungah a tang ringringtu pawl cu dunglam ah tanta an si ringring ding. Tumtah ihsin tuandan le tuanrahsuah pawl khal leitlun huap khuaruahdan, khawkhandan, le hnatuandan, tumtah tuanrah suah ding khalah huapkau zet khaw ruatin thil fate hrang khalah a pehtlaih mi thu, minung, fimnak thiamnak, hmanrua le bugnrua pawl telhcih ringring thei tu an hlawkin an thangso cak ding asi. Cutin santhar fimthiamnak phunpun, duhdan ruahdan, nuntu khawsak, nunphung dangdang huap tel in thiamnak citintian burkhawm in pum a pe aw mi, phur hlawptlo zetin hnatuan dan felnak , phurnak, thawn ruantlang ten ke a kartu pawlkom cun santhar dinhmun thar le buainak thar phunphun sukiang in ziangvek san khal thleng sehla a pah tlang vivo ding asi.\nSanthar pawlkom cun a dinpimi thupibik ah a retmi a thleng a tul zo. Leitlun mifimtham filawr hrekkhat Fukuyama le hrekkhat pawlin Democracy le open market hi mibur kaihhruai awknak thawn pehpar in milai khawruahnak a tawpnak asi ding tiah an rak sim theu. Asinan Democracy le Open Market hi milai nuntu ziazatha kaihremtu um loin khat le khat an siatsuah aw rero zo asi ti leitlun hmun tampi ah hmuhtheih asi. Curuangah hlawknak hrang tumtah in dinmi pawlkom mibur hnatuannak khal in siseh cozah asilomi pawlkom khalin siseh mibur pawlkom cangvaihnak in a tumtahtawp cu society, senpi vangtlang thatnak, milai thuanthu tuahthat ding si thei dingin pawlkom tumtah tawp pawl khal thleng vivo a tul. Tuini tiangah capitalism cu milian pawlih kutken asi tiah hmuh asi ringring lai. Asina’n santhar ahcun capitalism khal kaihremtu nei loin senpi vangtlang thisen dawk rerotu vekin a cangvai sunzawm vivo asile santhar minung pawlin lamzin an khamsak dingih milai nuntu khawsak, senpivangtlang, society thatnak sawn kha pawlkom sumpai hlawknak hnakin thupi sawnah ret, liangsuan thei dingin santhar milai thuanthu in a remthat dingmi asi sawn.\nTuihlan ahcun lothlo tu in rawl ngah duh ah lo a thlo, company ah hnatuantu in sumpai ngah duh ah hna a tuan, cozah zung le pawlkom ah hnatuan tu pawl khalin thil pakhatkhat ngah duh ah hna an tuan. Santharsan ah hril ding a tam vivo, milai ruahnak a thangso vivo. Hnatuantu milai zokhalin sun ni eng can tamsawn cu hnatuannak ah tikcu hman asi. Cui tikcu tamzet an hman mi cu nuam zetin le phur hlawptlo zetin tuan tu si loin thil pakhatkhat ngahduh ah an tuan rero mi hi san nei lo, milai sinak nam thlatu asi tiah santhar minung pawlin an ruat vivo. Curuangah mi zokhalin an hnatuan mi cu thil pakhatkhat ngah duh ah si nawn lo in an tuan mi hrimhrim kha nuam zet, lungawi sopar ten diriam zetin an tuan dingmi asi tiah an hmu fiang vivo. Lothlo tu khalin lo thlawh kha nuam zetin a thlawh ding le zung hnatuan tu khalin a hnatuan kha nuam le diriam zetin a tuan ding kha a thupi zetah ruahmi asi. Leitlun cu mi zapi hrangah rualran zetin canpual a ong aw vivo. Mi zokhal in midang ruahnak hrangah nun an duh nawn lo, anmai palungsuak in tha an timi, nuam an ti mi le man nei ah an ruahmi hrangah nung dingin duhhrilnak khal an neih kau sinsin vekin an hnatuannak cio ah nuam, tha, man nei an timi diriam zetin tuan ding an duhmi asi. Cutin santhar milai pawlin tikcu rei lo te sunglawng an nawnpi ding hrang ah tikcu reipi hnatuan in bang zetin hnatuan kha man nei lo asi tiah an hmu vivo ruangah sumpai, lennak le thatnak si loin hnatuan sawn kha nawmpi dingin santhar pawlkom in lamzin a sial thiam ih canpual tha khal a onsak thiam a thupi fawn. (Part III Peh Leh Ding……..)\n(Part III: THLENG AWKNAK LE SANTHAR PAWLKOM)\nMilai san thuanthu a thleng cak rualrual in santhar fimthiamnak le thansohnak thar a kaiban lotu, kum upa pawlih fimnak pawl khal santhar pawlkom cun anmah le dinhmun thate in a ruatsak thiam khal a thupi fawn. 2010 ah America ramah hnatuantu pawl lakah 40% cu kum 50 tlunlam mi an si. Tuihlan kum 10 sungah cozah asilomi pawlkom hi 50% tluk a karh, pawlkom million 1 ihsin milian khat le hrek (1.40m) ah an karhzai. America ram lawngah milai 2 million tluk thawng inn sungah an um ringring ih 6.6 million tluk court ih khuahkhirh (probation) in an um. 1.5 milion tluk phunhra tlawng an bang. 24, 000 tluk leitlun ah nitin rawl khawpkham lo ruangah an thi ringring. A tlangpi thu in America ramah company CEO pawlin nahzi 5 sung an hlawh mi le anmai company lala ah zaaran hnatuantu pawlin kumkhat sung an hlawhmi a bang aw. Leilungpi hi a hlum deuhdeuh, kum 2050 ahcun Artic ih vurtlangpi khal a zup theh ding ti asi. Leitlun pumpi sumpai lam sicih awknak, politics lam hnawihnawih awknak, leisungsuak a har vivo nak, ram khat le khat pehtlaih awknak, leitlun khawmual pehtlaihnak, tvp, santharsan ah tuihlan ah a rak um dah lo mi thil tampi a thleng vivo. 2011 ah hliahlaitu pawl hmuhsuakmi vek asile nikhat ah lelitlun milai pawlin 600 billion email an kuat suak. Leitlun ah ram khuitawk hman an mahte a ummi, ramdang parah hngat awknak nei lo in anmai ke lawngin a dingmi an um nawn lo. Cuvek santharsan kan thlen rualrual in milai mibur pawlkom pawlin santhar milai thuanthu santiluang thawn mil in cangvai theitu si dingin a zir, a thleng awk vivo a tul asi.\nCutin milai santhuanthu cu a pawhtlang aw vivo, miphun dangdang, fimthiamnak dangdang abur in le a hlawm in umkhawm vivo, cawhrawi vivo asi tikah milai khawruahnak khal a hlawm aw in a pehtlang aw vivo. Cuvek thotho in leitlun milai pawl harsatnak, lungawinak, le ruahsannak, milai thuanthu cu a hlawm aw tawn vivo tikah senpi vangtlang in thiltha, tha lo tiah an ruahmi khal a hlawm aw vivo. Cutikah santhar mibur pawlkom cio in thupibikah an ruahsanmi, an retmi le tumtah mi cu sumpai hlawknak si nawn loin senpi vantlang, society hrang thiltha tuahnak asi vivo. Cutin thiltha an tuah rualrual in an tuanrahsuah hrangah har fialfial in hnatuantu si loin an tuahmi, an tuanmi, an tuan le an tuah rero lai ah hnatuan kha nawmpi, diriam zetin tuantu si dingin mibur pawlkom in a ruatsak vivo fawn. Cutin mibur pawlkom in pumkhat sinak, community pakhat sinak, mibur pehtlaihnak khal tuahthat vivo zuam asi.\nMilai thlarau in a duhzetmi cu mibur sungah tel venak, pehtlaihnak, “kanmah” ti dingmi hngat awknak asi. Curuangah santhar pawlkom cun hnatuannak ah pehtlaihnak pawl cu hlawknak hawl ciocio tawng aw khawm men si loin thlarau lam pehtlaihnak tha, community pakhat sung milesa vekin sihcih awknak, tha timi le hlawm aw tawn in tumtahmi pakhat hrangah a nungmi sinak langter vivo in pek awknak a rahsuah ter vivo asi. Cutin mibur pawlkom awknak ah pumkhat sinak, man neihtermi, thiltha milai nunsan le hnatuannak sanbik siseh khawruahdan siseh a hlawm aw vivo in a pehtlaih aw vivo asi.\nCuruangah milai pawlkom awknak cu thuk sinsin in pehtlaih awk asi tikah mibur pawlkom lakah khatlekhat danglamnak pawl cu nautat awknak, thleidan awknak, le hmuhsual awknak si loin ruahnak thatha, hmuhdan thatha kawmkhawm in hman thiam dingin zir awknak le hmansawnnak hrang sawnah hman thiam a thupi sinsin. Cutin bang awklonak cu upat aw thiam in ruahdan hmuhdan duhdan fehdan pakhat hnakin a dangdang kawmkhawm mi cu senpi vangtlang thatnak hrangah thiltha a suahpi sawn asi tiah santhar pawlkom cun ruat in mibur lakah a tlasam deuh mi le hmasawn a tulmi sawmdawlnak thawn thiltha tuahnak ah santhar pawlkom cu an zuam aw sinsin asi.\nA tlunlamah simzo mi dinhmunah leitlun milai thuanthu cu a thleng zovek in santhar mibur pawlkom hrangah a thupi zet mi cu ziangtin pawlkom ruangzing asi, ziangtin zovek hnatuantu pawl in an tuan ding, ziangtin a tlancakzetmi santhar fimthiamnak thawn a tulmi fimthiamnak zir pehzawm vivo asi ding, ih ziangvek ziangtin ziangtikah pawlkom a thleng aw vivo ding, tvp hi a thupi zetmi asi. A thleng aw dah lomi pawlkom cu thih ding lawngin a hngak. Santhar ah leitlun kilkip ihsin hnatuantu pawl khuitawk ram khal an thleng thei zo. Thiamnak phunphun, fim zirnak cititian, kutthilthiam le hmanrua phunphun lei killi ihsin hman theih dingin pehtlaih nak a tha zo. Curuangah mibur pawlkom cun a tulmi tuansuak thei dingin siseh cakzetin ke kar thei dingin a tulmi pawl hawl thiamin milai a hmuhsuak thei a thupi tuk fawn. Mai ram sung, vengsung, khua le tlang sung lawng si loin tumtahmi, senpi vangtlang hrang thatnak rahsuak thei dingin leitlun kil kip ihsin thiambik nei le thansonak hrang tuansuak theinak dingin milai le bungrua pawl khal lakkhawm thiam a thupi sinsin fawn. Cu rualrual in hnatuantu pawl diriamnak hrang khal pawlkom in a ruat tel ringring a thupi. Ameirca ramah 50% hnatuantu pawl hi an hnatuannak ah an lungkim in an di a riam tawk lo ti asi. Santhar pawlkom cun hnatuantu pawl diriam zetin hna an tuan theinak, an hnatuan mi cu anmah nunthuthlung thuken thawn, milai damsan tiah an ruahmi thawn ruantlang ten man an neihtermi, senpi vangtlang, society hrangah thiltha asi tiah an ruahmi siter ding a thupi fawn.\nAmerica ramih kawhhran pakhat cun zarhpi ni an khawm tinte thilthar, an tuah dah lo mi danglam zet pakhat Pathian biaknak program sungah an telh ringring ti asi. Ziangruangah tile a khawmtu pawlin tuahdan kelin an tuahmi si lo dingin zarhpi ni tinte an tuah mi cu a thar ringring asi ti an langter nak hrangah asi. Santhar pawlkom cun san a thleng aw mi dawi men ding si loin thleng awknak ah hmaihruaitu sisawn dingin hruaitu, pawlkom thuken, dindan, le hnatuandan pawl siseh thleng a tulmi pohpoh thleng dingin timtuah cia ringring in a dingmi a si a tul fawn. Khuahlan san vek si loin pawlkom tumtah le sunmang khal, hnatuantu pawlin “kanmaita” an ti thei dingin ruahnak burkhawmmi, thiltha, senpi vangtlang hrangah a tha timi tuansuak dingin hnatuantu pawlin hnatuandan thu ah siseh hnatuan tu pawl in diriam zetin an tuan ve thei nak ding hrangah a tikcu le can ih zir in a thleng aw mi asi a tul. Hnatuantu pawlin zalen zetin an kutthilthiam fimnak an hmansuah thei nak ding hrang ah a tulmi thuneihnak le canpual khal an neih hrimhrim a tul fawn.\nMibur pawlkom tinkip ah pawlkom dindan, daan le dun, pawlkom ruangzingdan, tuanvo kaitu, luban, dinhmun pawl hi thupi tukah an ruah theumi hnakin santhar pawlkom ah thupi zetin ruatmi cu pawlkom nunphung asi. Cahnah parah nganmi si loin milai nuntu mizia, mibur mizia, pawlkom nunphung in pawlkom hlawhtlinnak hrangah lai tampi a relmi hi ngai pawimawh a thupi zet. Pawlkom sungtel mibur pawlin pawlkom fehnak lamzin, sunmang, tumtah, hmuisel pawl thupi zetah ruat in a fiangzetmi tumtahmi lamzin parah ruantlang ten an feh ding a thupi. Cui hleiah, sungle lenglam ah ziangvek hnaihnohnak lamzin khamtu a um ti mi hliakhlai thiam in ziangvek harsatnak le dawnkhamtu pawl cu ziangtin pahtlang in tumtah mi tuansuah asi ding tiah hliakhlai ringring khal a thupi. Cutin santhar pawlkom ahcun tumtah mi tuansuah dingin thleng a tulmi thleng dingin timtuah cia ringring mi asi fawn ding.\nAbiktak in cozah asilomi, sumpai hlawknak hrang asilomi pawlkom pawl hrangah hmaitawn rero zomi harsatnak a um: Santhar mipi le hnatuantu, sumpai hmuhsuakdan le tuanreldan pawl tla ah asi. Santhar ahcun miphun burkhat lawng si nawn loin miphun citintian cawhpolh theh asi vivo; thiamnak phunphun a karhzai vivo; rualran zetin hlawhman le canpualtha zem thiam ding a harsa vivo. Curuangah miphun dangdang, thiamnak dangdang neitu pawl hmunkhat ah lungkhatpu in hnatuan tlangdan, thiambiknei hnatuantu pawl neihtheidan, catbanglo in fimthiamnak lamah hnatuan phah in zir sunzawm dan, hnatuantu tha pawl an cawlh tikah an aiawhtu ret thei dan le leitlun sumpai lam tlanzuam awknak lakah a rualran zetmi hlawhman pek thiam dan pawl tla thil harsa zet asi theu. Cuihleiah duhdan, thiamdan, mizia, le miphun sinak bang aw lo pawl ruantlang ten tumtah mi tuanreldan ruangzing thiam khal a har sinsin. Cutin pawlkom sungtel pawl bang awk lo nak phunphun ruantlang ten tumtahnak pakhat hrangah hnatuan tlang dingin funkhawm awknak siseh catbanglo in fimthiamnak lamah thansohpi dingin siseh pawlkom lenglam ihsin hmanrua le bungrua thatha thawn tuanpi dan thiam ding khal santhar dinhmun in a lotheihlo in a phutmi a si fawn.\n(Part IV Peh Leh Ding……..)\n(Part IV: SANTHAR PAWLKOM LE KAIHHRUAI AWKDAN)\nSanthar fimthiamnak lam hmalatu mibur pawlkom pawl khalin khuahlansan vekin rikham bite sung zirh awknak le kaihruai awknak sungah zirnak sinawn loin leitlun pumhuap khawruahnak, zirnak, theihkauhnak thawn cazir ding sung khalah telh vivo asi. Phunsang tlawng zirnak ah siseh pumcawnak hrang kutthiam le fim zirnak ah siseh zirmi le thiammi thawn a pehpar mi thu pawl cu leitlun pumhuap in zir, hliakhlai le theih, buktawn asi ringring. Kutthilthiamnak zirtu, silam zirnak, daan, milai mizia, pursum leilawnnak ah siseh, fimthiamnak lamzin dangdang pawl khal khuimaw talah pehtlaihnak an neih theh vekin zirnak lam khalah huap kau sinsin in a thleng aw rero mi santiluang thawn a semrem aw dingin zirnak sunzawm vivo khal alotheihlo in a tulmi asi.\nKhuahlan san hruaitu pawl vek sinawn loin santhar hruaitu pawl cu hruaitu pakhat ih duhnak in mibur pawlkom cu hruai sin awn loin duhdan ruahdan hmuhdan dangdang burkhawm mi lak ihsin thulai dinpi in kaihruai awk nak san a suak zo fawn. Mi pakhat ih ruahnak le hmuhnak dinpi si loin mibur ruahnak burkhawmmi thurual tlangmi fehpi san a suak zo. Cutin santhar hruaitu cu mi zakip huap, tangdor,midang duhnak ngai pawimawh, mipi pawl ruahsanmi theihsak le ngai pawimawh, mai nuntu ziaza ah tuanvo la ringringtu, kiangkap minung pawl thawn rualrem zet in pehtlaihnak tha a tuah ringring theitu, milai canpual upat thiam in midang canpual palzut le nekcep loin cawisang thiamtu, nun pitling nei in kaihruai awknak le milai pehtlaihnak ah fimthiamnak a neitu asi a tul. Caan khirhkhan ah kan din vekin santhar mibur pawlkom cun pawlkom milesa pawl thansohter a thupi zet fawn; thazang pek, thathawhter, thansohter, fimthiamnak zirnak lam ah lamzin onsak, catbangloin pehtlaihnak nei ringring, an awmsungsuak au aw ngaisak in an tulsam mi ngai pawimawh tu, mi zocio khalin pawlkom cu maibulta vekin an ruahcio nak dingah thinlung a funkhawm thiamtu, mi pakhat cio in upatnak, cawimawinak le an tuanman rualran ten co in canpual tha le hlawknak siseh upat le cawimawinak ah sieh bangran ten pawlkom sung pehtlaih, pawlkom, sihcih awknak a thupi. Cutin pawlkom hruaitu cun nu in insang a kilkhawi vekin a kaihruai ih pawlkom sungtel le hnatuantu pawl khalin rinsannak thawn pehtlaihnak tha hruaitu parah an neih tikah anmah le ti theitawk cio in an tuanvo cio ih thazang le fimthiamnak suah in mai bulta vekin an tuan tikah pawlkom a cak in a thabik a rahsuak ringring ding asi.\nSanthar pawlkom ahcun hnatuantu pawl mizia kha pawlkom hnatuan dan le dun, pawlkom nunphung sungah alotheihlo in benlut si loin hnatuantu pawlih mizia thawn a rem aw in tumtahmi tuansuak dan sawn kha remruat thiam a thupi zet. Milai nunphung le mizia cu awlai ten thleng theih asilo vekin pawlkom hnatuandan ah le pehtlaih awknak, pawlkom sung nunphung pawl cu pawlkom tumtah mi tuansuah nak hrangah hmanrua ah hman thiam ding a thupi. Pawlkom thuneihnak cu lubik ih uk awknak san asi nawn lo ih hnatuan tuan suak thei dingin a tulmi thuneihnak sawn ah hman thiam a thupi fawn. Hruaitu le hnatuantu pawl pehtlaih awkdan, sunmang pawlkom tumtah nemhngetnak ah siseh pawlkom thuneihnak le lairel dan pawl khal khuahlan salsan vekin tlun lam ihsin uk awksan asi nawn lo ih zapi ten theihmi neihmi ti theimi suahkhawm le burkhawm in a tha bik rahsuak dingin tuantlangnak, mibur thazang hmanthiam a thupi sinsin. Cutin pawlkom hlawhtlinnak le tuanrah pawl cu hnatuan tu zapi ten in anmai bul tuanrah vekin an ruat ih lungawinak anmai hminthatnak vekin an ruat cio tikah zapi thazang hlawm in hnatuan rah tambik a rahsuak theu asi.\nCutin santhar pawlkom kaihruaidan cu san a thleng awk vekin a thleng awk vivo a tul. Hlansan vekin pawlkom in a tuanrahsuak thei mimi mipi in ei le hmang si nawn loin santhar ahcun mipi pawl tulmi le duhmi tuansuak dingin pawlkom cu a dingih hna a tuan sawn asi. Cutin pawlkom sung khalah kutthilthiam a phunphun, fimnak a phunphun neitu pawl cu an thiamnak le ti theinak vekin dinhmun hmaan tikcu hmaan ah ret an si tikah a thabik tuanrah an suahpi thei asi. Cui hleiah pawlkom lenglamah pawlkom hnatuanrah thawn a pehtlaih mi pawlkom, mipi, le mibur pawl thawn pehtlaihnak tha zet tuahthiamtu pawlin hlawknak an nei sinsin. Thuthimnakah Microsoft company in IBM thawn rualpithatnak a tuah ih Microsoft ih a tuansuahmi pawl cu IBM a hmansuak ter tikah Microsoft tuanrah hmansuahnak hmun kau sinsin a neih vekin ziangvek pawlkom khalin anmah le pawlkom cio thawn a pehtlai aw mi lenglam pawlkom pawl thawn tuantlangnak le pehtlaihnak thate an neih thei a thupi sinsin. Santhar san ahcun leitlun nitlaknak le nisuahnak lamkapah a ummi pawlkom le mipi, hnatuantu khal hnatuan tlang thei dan a um zo. Thuthimnakah, America ramih sibawi pakhat in computer thawn a mina a zohmi, scan a tuahmi cu India ramih a ummi thiambik nei sibawi pa hnenah a hi zoh ter tikah zianghman tikcu hngak awk tul lo te in cankhat te ah online internet thawn pehtlaihnak in hna an tuan tlang thei. American ram ih company tampi cun India le China ramah an company hnatuantu an ret ih man awlzetin thiamnak sangsang neitu hnatuantu pawl an ngah. Curuangah santhar pawlkom cun pawlkom kaihruaitu, pehtlaihnak tuahtha tu, pawnlam le sunglam pehtlaih awknak tuahtha tu le fimthiamnak lamah kilkip in a dingkhawmmi lepehtlaihmi tha neitu pawlkom cu santhar ziangvek harsatnak le thleng awknak khalah a dingin a thangso vivo ding asi.\nLungto san (stone age) ahcun micakcak an rak lal, ih ramtawihsan ahcun sakap theithei an rak lal. Tribal san ahcun sungkhat nei tamtam le hrinhram thatha in mibur hruaitu an rak tuan. Tuihlan ahcun cathiamnak lamah dikari ngah tapoh in anmah le dikari ngahnak lamah hnatuan sang le thatla an rak kai theu. Asinan santhar san ahcun dikari hnakin hnatuan rah tuansuak thei tu zoh asi sawn. Cui hlei ah bulbak nuncan ziaza zoh asi ih mahlemah a tungding aw thei tu, thuthen thiam, khawruahthiam, minung, harsatnak hmaitawndan, le tumtah tuansuak dingin tuanrel ruangzing thiamtu hruaitu santhar pawlkom in a tul vivo. Mahte nun timtuah awknak lamah senpi vangtlang pawmrem theimi nuntu ziaza, milai nun thuken a nunpitu, midang thawn remrual ten pehtlaih a thiamtu, midang canpual upatnak pe thiam, le midang sunloih tiamtu, catbang loin midang thawn pehtlaih nak a nei tu, hruainak le harsatnak lakah dungsip loin tuanvo liangparah suangin hmai a nawr tu, santhar santiluang vekin thleng awk a tul tikah thleng aw thiamtu, hnatuantu pawl thansohnak lamzin sialsak tu, pawlkom hantuanrah, thilleri, sumpai hankin milai nunnak le lungawinak cu thupi sawn ah aret thiamtu, tivekin santhar pawlkom mibur hruaitu cu a thleng aw vivo dingmi asi.\nHlan ahcun hnatuantu pawl cu hlawhman pek in tuanter an si. An hnatuan dingmi tuansuah theinak hrangah a tulmi thuneihnak khal pek an si lo theu. Santhar pawlkom sungah a thleng awk vivo mi a um. Hnatuantu cu hlawhman duh ruangah tuanter si loin ziangruangah a tuan timi a thu thawn ciahneh asi hnu ah amai palung, duhnak liolio in a neihmi theihnak le fimnak thazang hmangin a tuansuak tikah a hlawhtling sawn ih santhar minung lungput thawn a kaih aw sawn mi asi. Cui hleiah hruaitu pawlin hantuantu cu caw-le-hna khawn in khawng si loin tuanvo pek an si rualrual in an tuanvo tuansuak thei dingin a tulmi thuneihnak khal pekcih an si tikah lungawi sopar ten tlunlam upa tihzah le huphurh cingin hnatuan si loin bulpak nunnak ih a thabik tuan theinak thawn an tuan tikah an hlawhtlingbik sawn asi. Cutin sim tikah an palh thei lo tinak sisawn loin santhar pawlkom cu mi zokhal palh thei, thiltisual pang thei an si vekin an tuahsal pang ding khal ruatsak cia in zalen zetin an tuah dah lo mi tla tuanngamnak an neih phah nak asi. Cutin mi zokhal a thiamcia in an suak lo vekin tuanphah zir phah, zirphah thiam phah, thiamhnu ah catbang loin a thangso rero mi hantuantu in santhar pawlkom cu a cakbik, rahtha bik, le a sunglawi mankhung bik thiltha an rahsuah pi sawn asi.\nCuihleiah santhar mibur pawlkom hnatuannak ah hnatuantu pawl ciahneh dan cu hlawhman pek ding lole hrem ding, funghreu le banhla, tiamkamnmak in si loin hnatuantu pawlin man an neihtermi, an damsan thawn a rem aw mi hnatuantha an tuan ih hnatuan tu in amai hnatuan cu pawlkom le mipi hrangah ziangtluk a thupi timi ruahsannak thawn mai duhhrilnak liolio in hna a tuan tikah a tambik le a thabik an tuansuak thei asi. Cutin hnatuantu pawl lungsungah tuanduhnak san neihter dingin hruaitu pawl in catbangloin pehtlaihnak, thu hla relkhawmnak, sunmang tawm awk tawnnak, a rahsuahmi cu zanpi hrang thatnak le hnatuantu ih tuanvo a thupitiza pawl langternak in ciahneh an si theu ding. Cutin sim tikah mi zapi ten mizia a bang awk theh lo tikah bulpak pakhat cio dinhmun, fimnak, le sinak ih zir in a thabik hmanrua hman thiam khal a thupi fawn. Santhar pawlkom cun pawlkom ih hnatuan a thupitzia khaisan nak in siseh hnatuan dan tha sinsin in khaisannak in siseh hnatuantu pawl bulpak dinhmun khaisannak in siseh hnatuan thasinsin le rahtha tam sinsin tuansuak thei dingin pawlkom dinhmun khaisan vivo asi ding.\nLeitlun thiamsangfilawr hrekkhat in Democracy le free Markect cu milai khawruahnak tawp asi an ti theu. Milai, bulpak siseh mibur siseh diriamtertu abur in hnatuan dan le senpi vangtlang pehtlaih awknak hrangah a tawpnak asi tiah an sim theu. Asinan, tuinaite leitlun hmun dangdang ah capitalism duhlo in aukhuangnak pawl zoh tikah kaihremtu umlo capitalism cu milian pawlih funghreu, hmahrua, farah pawl thisen an dawknak vekfang in ahmutu an tam vivo tikah capitalism in democracy ih thuhrampi a eisiat zik cuahco vekin a hmutu an um fawn. Zianglam khal asile leitlun milai thuanthu a thleng aw rero mi cu leilungpi a tawp lai hlanah a thleng aw rero hrih ding ruangah santhar pawlkom mibur pawl cun ziangtik lai khalah thleng aw rero dingin a tim a tuah cia tu, a thleng aw rerotu, santhar santiluan man in a thleng aw rero tu, le san thlengnak hrangah tuansuaktu, thlengtertu pawl cu ziangvek milai santhuanthu khalah an dingcang vivo ding asi. Thleng aw duh lo pawl cu an thita dingin dunglam ah tanta an si ding. An thleng aw dingmaw an thi ding, hril ding zocio khalin an nei.\nSanthar thleng awknak lakah fimthiamnak, kutthilthiamnak lamah thleng awknak, mipi phun dangdang thiamnak le sinak miphun dangdang cawhrawi mi ruantlang ten hnatuan tlangnak, catbang loin bulpak hnatuantu pawl dinhmun khaisannak, hnatuandan khaisan nak, ruahnak thatha ngai pawimawh in khaisan thiamnak, leitlun kilkip ah pawlkom tumtah le hnatuan thawn a pehtlaih mi pawl pehtlaih thiam in a tha bik ruahnak le hmanrua pawl hril thiam in hnatuan thiamnak pawl tla a thupi zet mi an si. Thil pa 5 a thupi zetmi pawl tla cu 1) bang aw lomi ruahnak, milai, sinak, nunphung, tvp hlawmkhawm in mibur thahlawm khawm in hnatuannak, 2) Minung pawl le an danglam nak thleidan thiam in an thatnak hmang thiamnak, 3) cagbanglo pehtlaih awknak tha hman thiamnak, 4) bulpak pakhat cio ih sunlawinak pawl khaisan thiamnak, 5) midang thawn rualran ten upat awknak thawn hnatuan tlang thiamnak pawl tla an si. A thabik kaihruai thiamnak nunpi in mibur pawlkom a thangso ter thiamtu cun ziangvek san thleng awknak khalah santhleng tertusawn an si ringring ding.


India Technology le Outsource Thlirnak | VCTH\nIndia Technology le Outsource Thlirnak\nHome » Cahram » Theihkauhnak » India Technology le Outsource Thlirnak\nBy vcth on August 23, 2012.\nIndia cu Aug, 15, 1947, Kawlram hnak in thla 4 tuan in zalennak a ngah. Hmaisabik Prime Minister a ṭuan tu cu Jawaharlal Nehru a si. Nehru in India hrangah thil thupi zet pathum a tuah ih lakah pakhat cu a ti sual ih pahnih a ti fuh an ti.\nA ti sual mi cu rampi pursum leilawnnak ah Democratic Socialism system a hmang (ram sung thil suak lawng ring, ram dang thil dawr lo le hmang lo) ti si. Hih pursum leilawn daan ruangah India hi ram lian ah a cang thei lo. Mipi tampi cu farah zonzai dinhmun ah an tang.\nA ti fuh mi cu Uknak lam ah Democracy ṭhaten an hamng thei. India cu leitlun ram pawl lak ah democracy hnget khoh zet ih a hmang theitu an si. Uknak hrilawnak ruangah ralkap ih aanating nak voikhat hman a um dah lo.\nA pahnihnak a ti fuhmi cu fimthiamnak (education) a si. Kan Kawlram zalennak ih hohatu kan pu le pawl in Mirang fimthiamnak cu an rak dodal. Sal fimthiamnak an rak ti (ကၽြန္ပညာေရးစနစ္). Asinan Nehru cun cutin a hmu lo. Mirang fimthimnak hi san a man mi le zir ṭul, thiam ṭul mi a si tin a hmu. Curaungah nasa zet in Phunsang tlawng pawl a din. Zalennak an ngah hnu kum khat 1948 (Kawlram zalennak kan ngah kum) ah India ram ah MIT – Massachusetts Institute of Technology tluk a si mi Technology lam le Management lam Phunsang tlawng pa sarih a um zo ti si. Cutin dengfel fimthiamnak (technology) lam ahcun Asia ramdang pawl hnakin a kekar a rak tuan.\nPursum leilawnnak a ṭha lo ruangah technician, computer programmer tampi cu hnaṭuan nei lo in an um. Computer science ih master a ṭheh tu pawl hman hnaṭuan an nei lo ih zin kap ih keden ṭhi, nithawng rem ti vek, Kutrin zoh, ku li, hnaṭuan khung pawl an ṭuan a ṭul, an pumcawm awnak ah.\nZiang in India Technology a sar suak? A tawi zawng in sim a sile Y2K in asi. Y2K thu a thei cai kan tam ding ka zum. AD 2000 a kim tikah Computer program pawl a thar in ngan thluh sal a ṭul. Cutikah, nitlaknak technician, computer programmer pawl an daih aw lo. An hlawhman le a khung vivo. Company tampi vaivuan in an um lai ah, Fimthiamnak lam ah a sang fawn, man le ol fawn mi India technician pawl an tong. Tuan ih kan sim mi keden thi, nithawng rem programmer pawl hnaṭuan an ngah thlang. Y2K in Technology leilung pi a pian hmang a dang ter. Nitlak in Ni Sauknak lam an pan thlang. Leitlun Outsource technician hawl ding ti si ah cu sim ṭul lo in India lam pan a si thlang. India cu Fimthiamnak a ṭha ruangah Leitlun Outsource pi an kut ah a kai thei.\nTu ahcun India cu Leitlunpi ruang in fimthiamnak lamah a tlan thei. Thimnak ah Bangalore ti vek tla cu Silicon Valley thawn ruang aw in hna an ṭuan thei ti si.\nKan kawlram mal lai thlir sehla, Mirang uk kan si laiah kan fimthiamnak system cu a ṭha pam ti sehla a sual lo ding. Nan ṭhanso lam si lo in, Communist uknak le ralkap uknak in kan fimthiamnak cu an that ta riai. Cutin a um cia mi kan Phunsang tlawng pawl tla cu vaihsan mi ram bang in ṭhingriang mang in an rak um ta.\nTu kan cozah thar kut sung ah hin a hloral ṭheh zo mi kan fimzirnak pawl tungding sal thei ding beiseinak, ruahsannak le thlacamnak thawn saduh ka thah. Hi a thleng aw a rang zet mi IT san ih a um tu nang le kei vanṭhatnak sim thil maw, zothli bang in a hran tikah thlihran a dawi theitu si ve ding a thupi. India cu Caanṭha (vanṭhatnak thlipi) an hmai ih a thlen tikah an ral ring aw cia zo. Thli a hran tikah thlihran thlun thei dingin nasa zet in timtuah aw cio uhsi.


NUG fimkhurlo ruangah Hramlak ih Ralkian pawl in an tuar phah thluh | Falam Online Media\nNUG in thusau ruat loin Lay Kay Kaw ih ralkain pawl bomnak an va pe thu siseh, PDF pawlin ṭulsammi tete bawmnak an nei lai zuk le thu pawl an tarlang ruangah ralkian pawl umnak cu SAC ralhraang ih siim an tuar tiah theih a si.\nDecember 28 ih Ministry of Defence – NUG thusuahmi ah ralhraang SAC ralkap pawl ramnornak ruangah KNU tatmaha 6 hmunram pawl ah ralkian 10000 luan an um thu an tarlang.\nCuhleiah KNU le SAC ralkap doawknak an cawl sungah Taiwan ihsin ralkain mipum 1000 deih bomnak a thleng mi cu NUG cozah ṭuanvonei mipakhat le PDF ralkap pawl in ralkian pawl umnak ah an va pe tiah ca an thlah ih zuk ṭhenkhat khal an tarlang cih.\nCuih cathlahmi le hmunram zuk pawl hnungzulin ralhraang SAC ralkap pawl in an va siim ih, ralkian pawl cu thih le nun dinhmun thlengin an tlanhlo thluh ti a si.\nMinistry of Defence – National Unity Government of Myanmar FB cahmai ih zuk an thlah veten ralkain pawl hrang ruatin hlon saal lohli dingin mipi lamin dilngennak an nei nan a tu ca kan ngan tiangah cuih ca le zuk pawl cu a keelten a um lai.\nHivek buainak a thleng thei ruangah rampumhuap hriamkai tamzet cun an ralkap zuk siseh an umnak kaingkap zuk le mipi thawn hmuhtonawknak an nei lai zuk tivek pholang lo dingin tlangthannak an nei ṭheu a si.\n← SAC ralhraang in Chin ramri ih khua pawl Urkaang lala\nChin ramri ih sunvu deuh thaw doawknak ah SAC Ralhraang tuar na →\nKalaymyo : Kaphnih lungkimnak in Ralkap le Mipi kaihkhihmi mipum an thlengaw\nApril 3, 2021 April 3, 2021 Ni Hnem Sung 0\nRalhraang SAC ralkap in Phenthlam Langlo raldo dan hmang thok


"Shake It Off" Timi Ih Hlathu Ruk(fir) Puh Ruangah Taylor Swift In Cawhkuan Tong. - Chinland Today Media\nNovember 4, 2015 2:04 am·0 comments\nPop khawvel ih milar le hlasak thiam Taylor Swift cu a hla”Shake It Off” timi ih hlathu ruk(fir) puh asi ruangah US dollar million 42(£27 million) cawhkuan ter asi.\nHi Taylor Swift ih music video “Shake It Off” hi mipi ngaithlak leh zoh a hlawh ih Youtube khalah billion khat leng lo zohtu a nei. Leitlunhuap music video lak khalih top ih lang ban asi ih UK phei ah cun hlalar bikpawl hmin list khalih a pahnihnak ih ding ban asi. Kum 2014 ah a tharih a rak larnak hla khal asi fawn.\nUS R&B hlasakthiam Jesse Braham cun Taylor Swift hin kum 2013 ih ka ngan mi “Haters Gone Hate” timi hla sung ta ka theihnak tello in hlathu in ruk(fir) tiah daan caphekpawl thawn Taylor cu court ih a khin bakah a music video track sung tiang khalah, ngantu dinhmun in keimah i ret ding asi tiah a sim ih hi hlathu copyright thuneihnak khal ka kutsung ah a um tiah a kam a kau bet.\nHi khinawknak ah Taylor lam ihsin aiawhtu dinhmun in daan milih thureltu ding khal hmuh ding beisei theih asi hmang ih tu tiangah ngaican asi hrih lai.\nMr. Braham ih nganmi hlathu “Haters gone hate” ti le “Playas gone play” ti khal a takram in Swift ih hla thunon(chorus)pawl ah an lang hngehnge. Cubakah Braham nganmi hla ih thunon, ” Haters gone hater, playas gone play/ Watch out for them fakers, they’ll fake you everyday” tile Taylor ih “Shake It Off” hla thunon “Cause the players gonna play, play, play, play, play/ And the haters gonna hate, hate, hate, hate, hate.” “And the fakers gonna fake, fake, fake, fake, fake” tipawl khalin an lakah phat rualloin thu a sim.\nTaylor hin Braham hla ih music fehdan(tune) vek cun a cawng lo nan a hlathu cu a rak thursak ciang tiin a sim theih awm e!\nKum 50 ih upa mi Mr.Braham cun Swift hin ka hlathu vekih a ron ngan theinak ding san a umlo ih bakah ka hlathu le a hlathu a bang rorin’ an bangaw cetcet tiah a sim. “Haters gone hate” timi hla rak ngan lo sehla tuah “Shake It Off” timi hla a umlo ding tiah a simbet.\nMr. Braham hin a tirte ihsin hlangantu ah a hmin rak tarlang sak ding in le hi Pop singer milar Swift thawn selfie veikhat te la ding in a rak dil rero nan Swift cun a thil ngenmi cu makah thlaksak loin cutiin hi bang dinhmun an thlennak san asi. A hmasa ah cun hitiin ka fehliam ter men ko ding tiah Braham cun a rak ruat dah. Asinan caan ziang ti tluk a rei hmanah hi hla cu ka hla te asi ringring ko tiah a lung a rak dirsal.\nTui’ țum lawng siloin Taylor Swift hi a liamcia kaar khalah US radio DJ, David Mueller in zuknung thu thawn pehparin daan thawn a rak khing zo.# (BBC)\nAngelina Jolie ‘Sii-Ta-Ma’ A Si Lai Video In Mualphoh


Evan.Lar Boih Thawngtlak Kum Ṭhumsakmi Duhlonak Langter Ih An Audan Ding Pawl – Vapual Auaw\nKum kim lo nunau pahnih a sualpi ruangah Kalaymyo tayazung in kum 43 sung thawngtla dingin hremnak a pekmi Evan.Lar Boih cu ramṭhen tayazung in kum 17 sung lawng thawngtla dingin a ṭhumsak tikah Kalaymyo ih nunau pawlkom le inntek lam lungkim loin August 26 ah duhlonak langter in zin an zawh ding thu theih a si.\nEvan.Lar Boih cun Falam peng ihsin Letpanchaung an inn ah tlawng kai in um kum 15 nute cu 2015 kum ah a rak sualpi hmaisa ti a si ih kum 14 nute cu 2018 kum ah a sualpi tiin nunau lam cun 2018 kum ah thubuai an rak thehlut. Thubuai thawn pehpar aw in Evan.Lar Boih cu Kalaymyo tayazung in 2019, January 16 ah kum 43 sung thawngtla dingin hremnak a rak pe. Cumi cu tui ṭum ah ramṭhen tayazung in kum 26 hlonsak in kum 17 sung lawng thawngtla dingah a ṭhumsakmi a si.\nRamṭhen tayazung ih thusuakmi lungkimlonak lamzawh cu August 26, zinglam nazi 9 in thok ding an si ih Taungzalat zin ,Nyicia tat hmaiah an tong aw khawm ding. Lungkimlonak lamzawh cu Dingdi nunau pawlkom in an hoha dingih an audan ding khal an ruat fel thluh zo. An audan ding pawl cu Kalaymyo tayazung ih hremmi kum 43 sung thawngtla ding timi cu kan lungkimpi. Sagaing ramṭhen tayazung in kum 17 sung lawng thawngtla dingih a ṭhumsakmi cu kan lungkimpi lo. Kum kim lo sualpi thubuai ah thawngtlak kum ṭhumsak cu kan duh lo. Duhsaknak tel loin dik zetih lairelnak kan duh. Fale zangfahnak nei loin hremnak ṭhumsaktu zung hnaṭuan pawl cu an hna ihsin banter thluh si haiseh timi pawl a si. ( UCTN )


Leitlun kiilkip ih um Chinmi in Falam Siatton tuarpinak lang ter | Falam Online Media\nZohman ih ruahbanlo vanduainak cu 2021, January 12 ah Falam khua laili takah a suak ih mipahnih nunnak liam in inn 6 a kangral.\nFalam siattong thu thawn pehpar in Leitlun kiilkip ih um Chinmi pawl cun ṭongdang hnamdang hmanseh, Chinmi ah pumkhat kan si zia le lungputpi neitu Chin miphun kan si zia lang terin Falam siattongmi par ah an tuarpinak pawl an langter a si.\nAwkam thapeknak in siseh, bulpak-pawlkom Facebook cahmai ah siseh, sumsaw bomnak zawng khalin siseh tuarpinak an langter cio a si.\nFalam siatton tuarpinak thawn pehpar in Facebook cahmai ih tarlangmi Pawlkom ṭhenkhat ih hmalaknak neimi kan hmu thei sun kan run tarlang ………\nFALAM INN KAANG TUARPI NAK:\n12.1.2021 zing Falam innkang ah siattuar le thilzate hlohtu innsang zate, ahleice in intansantu Pi Mang Hlei Zing (GCO OB Pu Nilian le Pu Piang Lilian tei’ Uu) afa le unau sungkhat zate tlun ah GCO in kan riahsiatpi ngaingai asi.\nSAWMNAK: Hmun tin um Ramṭhen pawlkom zaten kan umnak ramṭhen cio ah tuiṭum Falam ih harsat mangbang tuarpawl hrang bomnak ding hrangah ramdang i kanti thei sun cu sumpai thawhkhawm asi. Curuangah nan umnak pawlkom cio in sumpai thawhkhawm in bomnak rak khawm cio hram dingah kanlo sawm.\nGCO in ahmun i cozah le intek pawlkom pawl tla thawn reltlang in ziangvek in bomnak pek asi ding ti aṭul dan in kanlo than vivo ding.\nIMMEDIATE BOMNAK: Innkang tuarpawl umsungnak an țul asi le Chanmary i YCC innpi ah room thianfai rero asi zo ih aṭul asi khal le Balai i Mang Inn (Pu Thawm Mang tei inn thar) ah umsung thei dingin cozah le țuanvo neitu hotu khal simcia a si.\nCuvek thotho in lohli ih bom țul tete pawl khal Falam ih hotu le inntek pawl tla thawn ron aw in GCO in theih tawp suah in bawm a zuam vivo ding.\nMANGBANG VANSAN CAAN AH, BAWM AW VIALVO UHSI !!\n1. Falam innkaang harsa tuar pawl hrangah Sykyi Dar Ro Thang in faang le siti bomnak a pe ding.\n2. Benjamin Sum khalin John Lal Sum Lian ih phuahmi hla thar cu thaizaan ah amai’ page ihsin harsa tuar pawl hnemnak le mipi hnen bawm cio dingin a sawm ding.\n3. Kalaymyo ih Falam Tha car gate khal in innkaang harsa pawl hrang ahlu thilri pawl cu phurhthiar man laak loin a lak rorin Kalay-Falam an kuat sak ding.\n4. Kalaymyo ih Chui-yint restaurant pawl in innkaang harsa tuar pawl hrang faang, Siti le Arti pawl an hlu ih Falam Tha mawṭaw in a lak in Kalay-Falam tiang an phur sak rero laifang a si.\nMeisa Kaang Bomnak: (Jan 12, 2021)\n1. Falam RC kawhhran – Ting 30\n2. Cheery Land Restaurant – Ting 6\nFalam meisa kaang thu thawn pehpar in bomnak a pe duhtu pohpoh hrangah GCO ah sumbur khawmnak hmun khat theih a si.\nSumpai kuatnak ding:\nThian Uk Thang – 4/phalana-N-030000\nFalam Kanbawza Bank\n* Sumpai kuat tikah kuattu, kuat zat pawl simtheih cih dingah kan lo sawm.\nFB: Kabia saya\nFalam Mino PawlKom\nFalam khawpi ih meisa kaang thu thawn pehpar awin siat atongtu innsang pawl hrangah ramsung/leng ihsin sumpai thawn bomnak ape duhtu le thilri khalih țanpi aduhtu pohpoh hrangah FMP khalin thawhkhawm pekhlan theinak kan nei ve asi.\nHnatuan lam le thildang tul poimawh khalah Falam Mino Pawlkom hi zozo cio ih pehtlaih theih a siih, kan thazaang le caan nan hrangah thap ding khalin kan tiar aw cia ringring fawn asi.\n#Atang lamih tarlangmi pehtlaihnak ah bomnak sumpai pekhlan theih asi.\n#Sumpai thawhkhawmnak ding: Salai Biak Lian Sang\nPhone: 09 40030 5427 Fb: Salai PaBiak\nSalai Lal Tan Pui\nPhone: 09 265 941 424\nFb: Maa Puia\nMai Fibi Ni Nuam Thluai\nPhone: 09 257 438 944\nFb: Fibi Thluai\nFalam Meisa Kaang Siatton hrang Bomnak\nFalam Myone, Construction zungih hnațuan\nU Khin Kap Lang (SAE) te innsang in MMK 800,000-/ le U Myo Htun Aung (SAE) in MMK 500,000-/ FMP hnenah pekhlannak an nei a si. Cuih pekhlanmi sumpai cu lungawi ten FMP țuanvonei in January 13, 2021 (Nithum zing) ah cohlaangnak kan nei ih, siat a tongtu innsang, bulpak hnenah a rang thei bik in pekhlan sawngnak khal kan nei cih ding. Sumpai bomnak a petu innsang hnih tlunah a thar in thlawsuah pawngmal um hram seh tile FMP hmin khalin lungawithu kan sim timi tarlang kan duh…\nMeisa kaang ruangih siatral a tongtu pawl hrangah bomnak pek a duhtu pohpoh in FMP hnen khalah pek a theih ringring…\nCentral Chin Pawlpi, Kalaymyo\nSiat Tong Tuarpinak\n1. January 12, 2021, Falam khawpi ih meisa kaang ruangah Pastor Mang Hlei Zing le a umpi Nu Rah Zing in mual in liamsan ti kan theih tikah Central Chin Pawlpi, Kalaymyo in thinlung tak in poi kan ti ih kan tuarpizet.\n2. A dang siat tong innsang 5 pawl khal thinlung tak in poi kan ti ih kan tuarpizet.\n3. Falam khawpi meisa kaang ruangih siat tongtu pawl hrangah Central Chin Pawlpi, Kalaymyo in emergency meeting a ko ih theitawk ih ttanpi ding in hma kan la tum a si.\n4. Ramsung le ramleng um Chin mipi khal in kangmei ruangih siat tongtu sungkua hrangah theitawk ih bombawinak tuah cio ding ah Central Chin Pawlpi, Kalaymyo in kan lo sawm.\n5. Falam khawpi ih meisa kaang siat tong sungkua pawl bombawi a duhtu cun Central Chin Pawlpi, Kalaymyo President – Pu Fung Lian Zam (09789340818), General Secretary – Salai Bawi Lian Khum (09962534393), Treasurer – Pu Lal Pek Belh (09259078024) pawl hnen ah pehtlaih theih ring ring a si.\nChin Community USA – Chin Pawlpi USA\nFalam Inn Kang Tuarpinak:\nJan 12, 2021 zing, Falam ah Inn a kang ti thu kan thei cu kan thin in ṭhawng-ih kan thla a ṭem sualso, a pawi tuk.\nHimi Inn kang ruangih nunnak a liamtu Pi Mang Hlei Zing leh Nu Rah Zing kan lo ui tuk. Nan tanta mi nan unau sungkhat, rual le pi pawl leh Falam unau in kan lo siang lo. Leitlun taksa dan ah in feh san hman uhla, Kumkhaw nunnak Vanram nuam-ah tawnsalnak um hram seh.\nInn Kaang a tuartu Innsang zate hnenah siseh, nunnak in liamsantu Pi Mang Hlei Zing le Nu Rah Zing tei’ unau sungkhat zate hnenah siseh, Chin Pawlpi USA in kan ṭuarpi.\n“Thil ziangkim hrangah can a um, Van rang hnuaiih thuhla tinkim hrangah can a um.” (Thusimtu 3:1)\nChin Community USA in Falam Innkang bawmnak fund a hawl ih a bawm duhtu cun himi link ah a hlu pektheih ringring a si. “Falam Innkang Bawmnak”\nChin Pawlpi Canada\nNi 12/01/2021 zingih Falam inn kang le thihhlo tanpi nak ah mah le ti thei zat cio sumpai thawh tlang dingin kan lo sawm.. “Falam Inn Kang Hrang Bawm dilnak”\nHello LaiChin sempi, Zumtu unau pawl, Jan 12, 2021 ah Falam ah inn 6 a kaang ih mi pahnih in nunnak an liam, kan thei in kan riahsiatpi cio ding. Ramleng um pawl, riahsiatpinak, bomnak, kan ti thei tawk cio kan kuat pei uh. Mahte in $ 10, $50, $ 100 kuat a har ruangah a hlawm in hitawk ah kuat duhduh kuat theih asi.\nChin Community in tła donation an tuah ko, community ah tla direct pek their asi. Riahsiatmi riahsiatpi in lungawimi lungawipi uhsi.\nSiat tong insang Pathian in Hnem hram seh. Falam khua Pathian in kilveng hram seh. Hi tawkah nan kuat mizapi ten rinsanmi pawlkom ah Falam ah kuat theh asi ding. “FALAM INN KAANG BAWMNAK”\n← Falam pi a thosal leh ko ding – Dr. Run Bik\nFalam innkangnak hmun thianfainak an nei + Meithat zungbawi Annka →


North Korea Cun An Ram Dintu Ih Suahcam Lawmnak Nei, US Le North korea Biakawk US Man Ringring, John Kerry - Chinland Today Media\nApril 15, 2013 8:12 pm·1 comment\nSEOUL ( Reuters ) : North Korea cun, an ram rak dintu an pa bik, Kim II-Sung ih suahcam, kum 101 nak cu April 15, 2013 ah an ram ah hlunghlai zet in lawmnak an nei. Kim II – Sung hi 1912 ah asuak ih, 1948 ah North Korea hi a rak dinsuak. Cumi theh ah, Korean War a ra suak ih, cutawk khal ih North Korea rak hruaitu le rak hotu asi. Kum 1994 kum ah a thi ih, a thih hnu in a fapa Kim Jong -il in a ia run awh.\nUN in khuahkhirhnak a nak ruang ih lungawilonak ah, North Korea cun US, South Korea le Japan pawl cu do dingin a hringhro rero timi cu tulai thuthang larzetmi asi. A tir lama h cun, an ram hruaitu le dintu ih suahcam an lawm ni ah, Missile kahsuahnak an nei ding tiih zumnak a rak um nan, an kapsuak lo ding tiin South Korea Defence Ministry ihsin thusuak cun a tarlang.\nMinistry spokesman Kim Min-seok cun, “Kim II-sung ih suahcam lawmnak ni ah Nirth Korea cun missile a kapsuak lo ding. Asinan, South Korea cun North Korea ih cangvaihnak cu a thlingthla ringring ih, a ralring ringring” tiin asim. Mi tamtak ih zumnak ah cun, North Korea hin raldo ngaingai cu a ngam lo ding.\nZiangruangah hitin US le South Korea a hring rero timi an zoh tik ah, US le North Korea in biakawknak tha an neih ih, UN ih khuahlhirhnak ( Sanction ) a tuahmi pawl khal a phelhnak ding duh ah asi tiin mi hrekkhat ruahnak ah cun a um. John Kerry japan a tlawn lai ih a thusimmi ah, “US cun North Korea thawn thu reltlang dingin a man ringirng asi. Asinan, a thupi sawn cu North Korea lam hi an si” tiin asim ve.\nNorth Korea Cun Kapsuak Mai Ding Ih A Retmi Missile Lakir Sal\non May 2, 2013 at 11:35 pm


Nikhat Hnu Nikhat Myanmar-China Ramri Buainak A Sosang Vivo – Meifar\nNikhat Hnu Nikhat Myanmar-China Ramri Buainak A Sosang Vivo\nMyanmar-China ramri buainak cu nikhat hnu nikhat a sosang vivo tin kiangkap um mipi pawlin tualsung media hnenah an sim thei. Myanmar ramsung a buai hnu ihsin China cozah in ramri hi arung nor ciamco, ramri nortu pawlin ‘Covid-19 ruangah an tiih feet 50 lenglo ah ramri phitnak thirhri pawl an khang.\nHimi ramri an norawknak cu Shan State, Muse Township sungah a si. Pan Kham khuami U Sai Naw (kum 40) in, “Kan leilet sungah ramri phitnak thilhri an rung ret veten kan va phelhsal thluh. Kan loram hi China ramsung ah a lut ding ti kan phang zet, kan loram hi China ramsung ih a lut asilen eihawlnak kan nei nawn lo ding” a ti.\nChina cozah in Covid-19 ruangah ramri lan an siang lo ih ramri an phit thu an rak sim thei ve, cun hitin khuasung mipi pawlin ramri phitnak thirhri hi an rak phelh cingcing asilen nan loram sungih suak pawl kan lo leisak nawn lo ding tin an hringhro ruangah khuasung mipi pawl cu an thinhar zet.\nKhuasung mipi pawlin an ramri buainak cu tlunlam thuneitu pawl hnenah an sim thei nan zohman in an va buaipi lo. Khuasung mipi pawl lawngin anmahten an buaipi aw. Tualsung mi pakhat in, “Ziang cozah hman in in ra buaipi lo. Kanmahten kan buaipi awk a ṭul, China lamin len in rak hringhro bet. Kan loram sungih suak pawl hi China cozah in an lei nawn lo asilen buainak kan tong bet ding ruangah kan thinhar zet” a ti.\nRamkhelhnak ih tel Sai Myo in, “Ka hmuhdan ahcun ramkhelhnak thu thawn a pehtlaihaw ding, kan ramsung a buai laiah China in caanṭha an rak la tum ve a si ding. Kan ramsung a buai laiah ramri an rak nor tum a si ding, ramri thuhla ah ziang cozah hman in an ra buaipi lo” a ti.\nMong Ko ramri kiangkap ah MNDAA le ralkap pawl an doawk rero lai ruangah China pawl ih an khanmi ramri phitnak thirhri cu zohman in an va phelh ngam hrih lo. Pangkham khua kiangih an khanmi ramri nornak thirhri cu khuasung mi 140 lenglo in an va phelhsal ih China lam in ziangtin an ra cangvai sal ding ti an zoh ringring lai. Pangkham khuami Sai Naw in, “Ramri an phitnak thirhri pawl cu kan va phelhsal thluh nan kan buainak cu hitin a cem hrih lo ding. Ziangthil a thleng vivo ding ti kan thei hrih lo” a ti.\nNupa Tuakkhat Cu Ralhrang Pawlin Rapthlak Zetin An Kap That


Casiar Zuamawknak Tuah Ding - Chinland Today Media\nCasiar Zuamawknak Tuah Ding\nOctober 9, 2014 5:45 am·1 comment\nChin calai thansoh vivo theinak ding hmuitin in casiar lam ih Chin mipi kan pitlin vivo theinak ding ah, USA ih Chin calai seherhtu unauza le Klirlungz tangkhawm in 2014 December 12-13 ah IPCM General Assembly meeting room, Tahan, ah “Casiar Zuamawknak” (Reading Competition) tuah tum a si thu theih a si.\nZohfeltu cu Klirlungz an si ding ih, zuamawtu ding pawl ih siar ding mi khal anmah in an timtuah ding. Himi zuamawknak ahhin kum le thiamtlinnak then hran lo in a tel duhtu hmuahhmuah tel theih a si. 2014 December 12 ah thletfimnak neih ding a si ih, himi ni ahcun Bible sungih ta impromtu (mai dirh ngah mi bungcang) siar ding a si. Cumi ni ih a thiambik panga (top 5) cu 2014 December 13 ah mipi hmai ah zuamawk ding a si.\nFinal kaitu top 5 cun biazai (poetry), thutluang (prose), thuanthucawn (drama), le pipu tongfim ti’n calai phunhran pali an siar ding. Thletfimnak cu December 12, 11:00 a.m. ah tuah a si ding ih, final cu December 13, 11:00 a.m. ah tuah a si ding.\nLaksawng cu pakhatnak – trophy le 100,000 kyats, pahnihnak – trophy le 70,000 kyats, pathumnak – trophy le 50,000 kyats an si ding ih, palinak le panganak ngahtu cu kyats 10,000 veve pek an si ding. Hmin peknak ding cu Klirlungz sungtelpawl hnenah a si ding ih, November thla cem tiang hmin pek theih a si.\nZohfel dan ding ahcun awphawi, aw felfainak, punctuation mark tivek le ram dangdang ih casiar zuamawknak an zohfel dan in zohfel a si ding. Final ahhin calai ngainatu hmuahhmuah ra suakkhawm ding in sawm an si thu Klirlungz hnen ihsin theih a si.\nHmin peknak theinak:\nSiang Lian Uk Kianghrol (Tel: 0931379479), Papu Luai (Tel: 09256126419), Jesse (Tel: 09254023558), S. Kei Uk (Tel: 09250380536), Lawm Sang (SalaiMai, Tel: 0933205846), Biak Cin (Tel: 0947088253), Pek Tluang (Tel: 0933236903), Kim Khai (Tel: 09400457744), B. Ngur (Tel: 09256618104), Joete (0973230044), Mang No Zik (Tel: 09400457715), Peter (Tel: 09400541925), Biak Luai (Tel: 09402708572), H. Thang Thang (Tel: 0933384114).\non October 14, 2014 at 4:30 am\nA ttha tuk, mipi casiar thei hmuahhmuah in suah tum uh si, mi an thiam tuk ding tin to men hlah.\nKumtin zuamawknak tuah vivo tlak a si. Ca siartu\nropi kan suah phah ding ih, cumi in ca ngantu\nropi, ttongtu ropi le miphun pitling a hring ding.


Pathian duhzawng ih Nun - The Chin TImes\nNitin na nun ah, na hnaṭuan nak ah maw, asilole rualpipawl ruangah maw, lungretheihnak, thinharnak, thinlung kekkuainak tla na tawng thei, cutik can ah a phunphun na ruat ṭheu ko ding. Hi vekcan ah a thupibik cu ziang a si ti le, in bawm theitu zo a si timi kan theih a ṭul. In bawm theilotu hnen ih kan sim le kan ṭah khan umzia a nei lo. In bawm theitu Jesu/Pathian a si ti kan theih ding hi a thupi tuk.\nNangmah na sinak vekin Pathian pan mei aw. Pathian hnen ah thinlung kekkuai thawn pan mai aw. Na thinhar le na beidawng ih vansang lam ih na um hlan ai ih ṭhasawn in Pathian in a lo tuamdam ding a si. Tui’hlan ah minung lam sinak in thinhar vansan nak tla kan rak tawng ṭheu ve, mi ih sualpuhnak tivek le a phunphun tla, asinan ka unau la minungpi ka sim ih ruahnak ka dil tikah can reilote cu um a nuam (himi zawn ah ruahnak I petu le thazang I petu pawl ziangah ka siarlo ka tinak a si hrimhrim lo), asinan khua a hung van tikah a bawr le kel ah a cangsal ṭheu.\nHivek can fang ahhin, keimah rori khal ka rak si. Pathian hin I duh lo maw si? Pathian hin I thein awn lo maw si, ziangah saw I ngaihsak lo ke, ziangah saw hivek I tawntir ke tiah Pathian kan vuihram zik pang theu. Hifang hi setan khalin cantha a rak lak laifang a si ve. Curuangah setan thang sung ihsin kan luat ding a thupi.\nMiṭhen tla cu Pathian in ziangah hivekin ka parah lai a rel si pei? Tiah thinpit le vansangin khawm paihlo le thlacam paihlo, zumtu nau le kan minungpi pawl hman an hua theu. Hivek laifang ah hin si Pathian kan naih sinsin a thupit tuknak, zumlotupawl tla cu an nunnak tianghman an mahte an la aw mei theu.\nKan nih Zumtupawl in Pathian duhzawng ziang a si timi kan theihfeng ding a thupi tuk. Degree sangsang na neih le, ulenau ṭhaṭha, tlangval ṭha, fala ṭha, inn le Lo tha, na fimthiamnak le na thilti theinak pawl hnakin Pathian in a duhbikmi cu Thinlung Kekkuai thawn a hnen pantu a si sawn. Remṭhat kan ṭul le Pathian in a mai’ lam ih kan hawi a duh ruangah harsatnak maw, thin kekkuainak maw, vansannak kan tawn ṭheumi hi a si. Pathian in rem in duh ruang sawn ah a si theu.\nThinlung kekkuai dah nan um maw? Hnaṭuannak ah maw, rualpi lakah maw hnawn mi maw, asilole pakhat khat ruangah thin beidawng in na um dah maw? mi vanṭha sawn na si, harsatnak kan tawn tam poh le kan nun a cak timi zumtu cun kan fen sinsin a pawimawh.\nHarsatnak kan ton hi a san le a vang a um a si. Kan mai’ sual ruangah tla a si thei, Pathian kutcak langnak dingah tla si thei. Ziangruangah harsat kan tuar timi zoh in Pathian duhzawngih kan um/nun ding a thupi tuk.


Bus hngak lai, mi pakhat cu Zinghman rual umnak feet 12 thuk ah a tla tupti | Falam Online Media\nBus hngak lai, mi pakhat cu Zinghman rual umnak feet 12 thuk ah a tla tupti\nNew York khawpi sung, ziinkap Bus cawlhhmun ihsin Bus hngak rerotu Leonard Shoulders (kum 33) cu a pal nak pavement a ong puppi ih feet 12 hrawng ih thuk Lihawng ah a vung tla.\nLamziin hnuai ih tisia luang nak khur a si vek in Zinghnam tum pipi an tam zet ih, Zinghnam pawl a Ka sung ih lut ding a phan ruangah bawm dil in a au ngam lo.\n“A taksa par ah Zinghnam rual an vak ciamco. A cang thei fawn lo. Bawm dil in au a tum nan a Ka sung ah zinghnam lut ding a phang ruangah a au ngam lo” ti`n Shoulders uu, Greg White in NBC News hnen ah a sim.\nMr Shoulders cu feet 12 hnak ih thuk ah a vung tlak ih a Ke le a Ban a kiak.\nMr. White cun, “Bus a hngak ih motor ra le ra lo a bih tum ciah ah a pal nak pavement a ong puppi ih a Ke lam a tla hmaisa. Kiangkap um pawl in an cuh man hlan ah a vung tla lan ih a Ban le Ke a kiak” a ti.\nNazi khuai hnu hrawng lawng ah a run suak tu ding emergency service hnaṭuan pawl an va thleng thei ih an run suak hnu ah St Barnabas Hospital lam tuamhlawm dingin an pan pi.\nLeonard Shoulders cu a dam cak vivo nan a thuthang cun Newyorker pawl lung a tho ter ih Cozahpi in an khuasung mipi tlanlennak hmun rawp le zinghnam rualrual ih vakvai rero mi pawl, hmalaknak a nei duh lo mi a lang sinsin ti`n New York mipi cun cozah sawisel in an au a si.\n← Minung 5 in, in ra Hringhro ciamco lala – Pi Tin Cuai\nJames Bond zuknung cang hmaisabiktu Sean Connery mual liam →\nPu Trump thlah zalen mi ah tel ding a zum aw tuk nan …..


Amai' Hmin Ruangah - Chinland Today Media\nApril 26, 2010 10:24 pm·0 comments\nAmai’ Hmin Ruangah\nZiangahtile Pathian in, “Ka lo tlansan lo dingih ka lo hnong lo ding,” ti’n thu in kam. -Hebru 13:5\n– 1 Siangpahrang 1-2\n– Luka 19:28-48\nHlanlai Israel mi pawl cu an siangpahrang hmaisabik a simi Saul siangpahrang canternak puai ah Gilgal ah an pumkhawm aw (1 San. 11:15). Bawipa cu a minung pawl in siangpahrang an dil ruangah a lung a awi lo. Himi caan ah Samuel in hiti’n tha a pek hngai: “Pathian cun a hmin saal in thu a lo kam ih ziangtik hman ah a lo taanta lo ding. Ziangahtile Amai’ minung si dingah a lo tumtah cia zo a si,” (1Samuel.12:22) a ti.\nKannih Khrih Jesuh zumtu khal Pathian ih “miphun bulce,” kan si (1Pet. 2:9). Pathian cun misual mipalh kan si in thei na’n ziangtik hman ah in hnong lo ding. A fapa Jesuh Khrih thawn pehzomnak kan neih ruangah a dikmi Pathian thawn pehzomnak kan nei thei (1 John 5:20).\nHimi hi sualnak tuahpeh theinak dingah phualam in petu a si lo. Paul in, “Tuah hrimhrim lo ding. Sualnak ahcun kan thi zo ih ziangti’n so a sungah kan um thei nawn ding,” tiah a ti (Rom 6:2). Kanmai’ duhhrilnak in Pathian thawn kan hlat aw thei vekin naihzet in kan pawlkom aw thei. Asinan Pathian in a minung pawl cu ziangtik hman ah a hnong dah lo. Bawipa in, “Ka lo tlansan lo dingih ka lo hnong lo ding,” in ti (Hebru 13:5).\nThinlung hnangam le daite’n kan um thei. Ziangahtile Pathian in Amai’ hmin sunlawihtu dingih a hril mi pawl cu catbaang loin a kilhim. – David Roper\nA Ttongkam cu ziangtluk rintlak so a si,\nAmah cu i kiltu, i Runtu le ka Bawipa;\nA tuu pakhat te hman a hloter lo ding,\nPathian thangtthat, Amah cu in kilkhawitu a si. – Anon\nA thlengh aw dah lo Pathian duhdawtnak sungih bun awmi cu\nzohman in an long thei dah lo ding.